Zo slovenskej tlače ● Apríl (I.) 2012
http://www.oslovma.hu/index.php/sk/monitoring/167-monitoring1-monitoring1/734-zo-slovenskej-tlae-april-i-2012
http://www.oslovma.hu/01-Imro-Ment/ImroInfo/2012/ImrTSl17.rtf
Podľa Jána Fuzika Slováci v Maďarsku sú sklamaní - Orbánov „vojak“ - Koniec plagiátora - Nedotknuteľný skončil - Orbán chce prezidenta pravicovejšieho ako on - Zelená je tráva - Srdce Jobbiku - Referendum o jazyku nebude - Lepšie vzťahy s Maďarskom? - Šéf maďarskej diplomacie pozval Lajčáka do Budapešti - „Imidž bude lepší, neťaží nás SNS“ - Obnoviť dôveru investorov - Daň z finančných transakcií - Pozor na fajčenie
Vybral a zostavil: Imrich Fuhl
Predseda Celoštátnej slovenskej samosprávy Ján Fuzik:
Slováci v Maďarsku veria, že na nich Ficova vláda nezabudne
9. apríla 2012 - (sita)
Slováci žijúci v Maďarsku sú sklamaní z toho, že zatiaľ nikto spomedzi členov novej vlády nemá v agende krajanskú problematiku, ako tomu bolo počas prvej vlády Roberta Fica. „Ale veríme v pozitívny postoj nového kabinetu. Tým viac, že práve premiér Robert Fico poskytol v roku 2008 vládnu podporu na výstavbu nového slovenského domu v obci Mlynky,” povedal agentúre SITA predseda Celoštátnej slovenskej samosprávy v Maďarsku Ján Fuzik. Maďarským Slovákom podľa Fuzika záleží na dobrých susedských vzťahoch Slovenskej republiky a Maďarska, pretože konflikty a napätia neprospievajú ani ich snahám a aktivitám na zachovanie vlastnej identity a kultúry. „Očakávame, že bude pokračovať mnohostranný dialóg a spolupráca v slovensko-maďarských zmiešaných rezortných komisiách a najmä v medzivládnej zmiešanej komisii pre záležitosti národností a predpokladáme, že bude i naďalej pokračovať všestranná pomoc Slovenskej republiky poskytovanej krajanom,” dodal Fuzik. Krajania žijúci u nášho južného suseda pomoc pociťujú predovšetkým v oblasti školstva, v kultúre vo forme grantových podpôr, ale i odbornej pomoci. „Takisto má pre nás veľký význam aj diplomatická podpora poskytovaná veľvyslanectvom SR v Budapešti a generálnym konzulátom v Békešskej Čabe,” uzavrel. S apelom, aby nová vláda nezabúdala ani na krajanov, už prišlo aj Svetové združenie Slovákov v zahraničí (SZSZ). Premiérovi Ficovi predložilo memorandum s desiatimi požiadavkami. Zahraniční Slováci by privítali, keby sa krajanská problematika premietla aj do Programového vyhlásenia vlády SR.
Maďarskí poslanci už nebudú môcť mať iné príjmy
11. apríla 2012 - (tasr)
Poslanci maďarského Národného zhromaždenia od roku 2014, kedy sa začne nový parlamentný cyklus, už nebudú môcť vykonávať ďalšie zamestnania a nebudú môcť ani prijímať peniaze za inú činnosť. Rozhodol o tom v utorok večer zákonodarný zbor hlasmi 253 poslancov, 47 hlasovalo proti a 12 sa zdržali hlasovania. Podľa maďarskej tlačovej agentúry MTI návrh úpravy k novému zákonu o parlamente predkladateľ Zoltán Kovács z vládneho Maďarského občianskeho zväzu Fidesz zdôvodnil tým, že v nadchádzajúcom cykle, kedy bude počet poslancov parlamentu znížený z doterajších 386 na 199, bude potrebné, aby zákonodarcovia vykonávali svoju úlohu na profesionálnej úrovni. „Podmienkou toho je, aby ich nezaťažovali iné záväzky vyplývajúce zo zamestnania,” zdôraznil. V zmysle prijatej novely parlamentní poslanci - s výnimkou ministrov a štátnych tajomníkov - nebudú môcť súčasne zastávať štátne funkcie, nebudú môcť byť v štátnej, či verejnej službe, nebudú môcť byť primátormi, zástupcami primátora, predsedami, či podpredsedami župnej samosprávy a nebudú môcť byť ani poslancami samospráv. Proti návrhu hlasovalo 30 poslancov Kresťanskodemokratickej ľudovej strany KDNP, ktorá je vo vládnom bloku s Fideszom. Za návrh však hlasovala väčšina opozičného ultrapravicového Hnutia za lepšie Maďarsko-Jobbik. Poslanci Maďarskej socialistickej strany MSZP sa hlasovania nezúčastnili, väčšina zákonodarcov Politika môže byť iná (LMP) bola proti.
Népszava: Novým prezidentom Maďarska bude Orbánov „vojak“
10. apríla 2012 - (tasr)
Maďarské médiá považujú za najpravdepodobnejších možných kandidátov na post nového prezidenta republiky Lászlóa Kövéra a Jánosa Ádera - prominentov vedenia Maďarského občianskeho zväzu-Fidesz. Maďarský ľavicový denník Népszava v dnešnom komentári nazvanom Novým prezidentom môže byť iba Orbánov „vojak” podrobne načrtol vzťahy oboch politikov k premiérovi Viktorovi Orbánovi a ich stranícku a odbornú minulosť. Podľa niektorých politikov Fideszu Áder, ktorý je od roku 2009 poslancom Európskeho parlamentu, už má dostatok rutiny, preto sa zdá, že má väčšie šance, než terajší predseda parlamentu, ktorý vykonáva dočasne kompetencie prezidenta. Autorka komentára Marianna Biróová dodáva, že iní by však radšej videli v prezidentskom kresle Kövéra, ktorého mnohí vnímajú ako výraznejšieho politika. Isté podľa nej však je, že ani jeden z nich nespĺňa požiadavku ústavy na zosobnenie jednoty národa. Biróová poznamenáva, že Kövérovi zostala úloha „päste strany”. Predseda parlamentu išiel do konfrontácií nielen s politickými súpermi, ale aj s premiérom Viktorom Orbánom, napríklad v prípade Orbánovho nominovania Pála Schmitta na post prezidenta. Kövér je čistokrvným straníckym politikom, ktorý preto nie je vhodným kandidátom na prezidenta. Problémom je aj jeho konfrontačná povaha. Nebolo by veľkým prekvapením, ak by sa Schmittovým nástupcom stal Áder, ktorý bol predsedom parlamentu, predsedom frakcie Fideszu a určitú dobu aj druhým mužom Fideszu. Navyše ho Kövér už v roku 2010 - ale aj teraz - označil verejne za vhodného kandidáta na post hlavy štátu. Je otázne, či premiér podľahne tomuto tlaku v prípade Ádera, ktorého údajne Orbán vlastnoručne poslal do „dobrovoľného bruselského exilu” v júni 2009. Áder sa stal Orbánovi nebezpečným najmä po prvej parlamentnej prehre Fideszu, kedy bol jedným z potenciálnych vyzývateľov Orbána. Určité rozpory medzi týmito politikmi sa objavovali ale už od roku 2003. Zdá sa, že Áder trpezlivo čakal na svoju príležitosť a teraz sa môže vrátiť. Stranícka minulosť však takisto spochybňuje Áderovu schopnosť zosobniť jednotu národa, uzatvára Népszava.
Koniec plagiátora
9. apríla 2012 - (Peter Schutz - Týždeň)
O tom, že Pál Schmitt je plagiátor, ktorý prišiel k doktorskému titulu krádežou duševného vlastníctva, niet pochýb od 10. januára. V ten deň priniesol portál hvg.hu prvú analýzu jeho „práce”, ďalšie príspevky už len spresňovali mieru plagiátu až na konečných 213 opísaných strán z celkových 225, čím už len zvyšovali neznesiteľnú trápnosť situácie. A to nielen pre prezidenta, ale aj pre ústavnú väčšinu Fideszu, a najmä pre Maďarskú republiku. Skutočnosť, že Schmittovi trvalo tri mesiace, kým „bol odstúpený”, je príznačná pre jeho celú politickú kariéru. Už za kádárizmu dobýval funkcie konformnosťou a udržiaval sa v nich lojalitou. Po flirte so socialistami, ktorým sa vnucoval za kandidáta na primátora Budapešti, sa primkol k Orbánovi. Tomu sa zapáčil ako nekonfliktná tvár pre stredových voličov, akási protiváha vyhranenosti iných podlídrov Fideszu, ktorí boli určení na „lovenie” hlasov napravo od Orbána. Schmitt pritom nie je typický karierista. Prerazil aj vo svete súťaže a výkonu. Je dvojnásobný olympijský víťaz v šerme, čo podvodom dosiahnuť nemohol, a aj v športovej diplomacii sa vyšplhal vysoko (podpredseda MOV). To, že pre titul podvádzal už ako rešpektovaný a zabezpečený človek, prezrádza nenásytnú túžbu po úspechu, ktorá zbúrala všetky etické zábrany. Opozícia a „jej” médiá - v rámci totálnej vojny s Fideszom - na katastrofálnom zlyhaní Orbánovej figúry v najvyššej funkcii doslova hodovali. S ústredným motívom, že ten Orbán, ktorý urobil z Gyurcsánya a jeho legendárneho „klamali sme ráno, večer, v noci” morálnu otázku, sa k morálnemu bankrotu svojho prezidenta postavil s úplne iným metrom. „Prezident je nedotknuteľný,” hovoril napríklad dlho. To bola oprávnená kritika do troch dní po tom, čo senát univerzity odňal Schmittovi doktorský titul. Ale presne tak, ako je evidentné, že Orbán mal ukončiť trápnosť skôr, bil do očí aj dvojaký meter tejto kritiky: Tí istí politici a publicisti nevyžadovali napríklad demisiu expremiéra Medgyessyho (2002 až 2004) keď sa prevalilo, že bol agentom tzv. odboru III/III (maďarská ŠtB). To bol azda menší morálny prešľap? Obrovská energia, ktorú ľavica vrhla do detronizácie Schmitta, spustila takto nečakané otrasy. Ako protiúder z Fideszu, a jemu blízkych médií, totiž prichádza požiadavka po širšom preskúmaní doktorátov politikov. Prevažne off record, ale občas i on record sa totiž akademickí funkcionári vyjadrujú, že Schmitt nie je zďaleka jediný prípad. Podozrenie, že tzv. spoločenské elity požívali pri získavaní titulov „úľavy” (napríklad vo forme prižmurovania oka konzultantov a oponentov), už prinieslo aj konkrétny výsledok: Na stránke Viktora Orbána visí od piatka celá jeho dizertačná práca. Zatiaľ na rozdiel od Gyurcsánya, ktorý si (to nie je vtip) už najal 50 aktivistov, aby jeho prácu vyhľadali, lebo ju nevie nájsť... Volanie po publicite podporuje aj odporúčanie ombudsmana ešte z roku 1997, že doktorské a kandidátske práce sú síce pod ochranou autorského práva, ale ak je autorom politik, sprístupnenie diela si nevyžaduje osobný súhlas. Je teda veru možné, že demisiou Schmitta sa plagiátorská aféra nekončí, ale ide do ďalšieho, zrejme ešte zaujímavejšieho kola.
Neoprávnené používanie titulu bude v Maďarsku priestupkom
11. apríla 2012 - (tasr)
Od 15. apríla bude v Maďarsku platný novelizovaný zákon o priestupkoch, ktorý okrem iného bude trestať neoprávnené používanie titulu, vyznamenania, prípadne uniformy. O novele dnes večer rozhodli poslanci parlamentu, informovala maďarská tlačová agentúra MTI. V zmysle úpravy legislatívy sa dopustí priestupku osoba, ktorá používa na verejnosti jej neprislúchajúci titul, vyznamenanie, alebo uniformu. Priestupkom bude aj používanie napodobnenín odznakov, nápisov, prípadne nálepiek poriadkových síl, či armády. Zákonodarcovia okrem iného tiež prijali novelu, ktorou bude možné postihovať prípravu alebo predaj liekov bez povolenia. Ďalšou zmenou v zmysle dnes prijatej novely zákona o štatistike je možnosť stíhania neoprávneného zberu údajov. Postihované bude ale aj poskytovanie zavádzajúcich údajov.
Zelená je tráva
10. apríla 2012 - (Peter Schutz - Sme)
Robert Fico dúfa, že sa za jeho vládnutia vybuduje národný štadión pre dvadsaťtisíc ľudí. Viktor Orbán chce ešte väčší v Pešti. Opäť sa ukazuje, ako ani jeden z nich stále nechápe, že časy sa zmenili. Na to, do akej miery sú si Róbert Fico a Viktor Orbán podobní, sa môžu názory rôzniť. Láska k športu a futbalu zvlášť je však puto, ktoré nemôžu prehliadnuť ani zástancovia diferencovaného pohľadu. Keby šlo len o naháňanie lopty po zelenej pažiti v trenírkach so štulpňami, dalo by sa aj chváliť, akože v zdravom tele zdravý duch, čo je očividné u oboch. Je to však podstatne horšie. Viera Roberta Fica, že „za tejto vlády budeme spoločne otvárať národný futbalový štadión”, zaiste naplní radosťou všetkých kmotrov i kmotríkov, ktorí toto odvetvie na Slovensku prevádzkujú. A azda aj priaznivcov horskej - takzvanej Corgoň - ligy. Nič proti futbalovým štadiónom -napríklad na Emirates Stadium a Santiago Bernabeu sa hrali v nedeľu nádherné zápasy - len nie je jasné, čo s tým má premiér. Záhadou je to po prvé preto, lebo podľa najmiernejších odhadov musí do roka a pol ušetriť 1,2 miliardy eur. A v ďalších rokoch - ako hovorí kompakt z Bruselu - znižovať schodok o 0,5 percenta HDP. Niežeby bolo nemožné ušetriť a zdaniť všetko, až budeme čierni, tak šikovne, že by sa kompaktu vyhovelo a ešte vznikla aj rezerva. Je to možné, prečo nie, následná otázka, a totálne principiálna, sa však pýta na priority. Asi takto: zmestí sa svätostánok do poradovníka povedzme tisícpäťsto najakútnejších vecí, ktoré naťahujú ruky a prahnú po podpore štátu? Iste, to nie je otázka odborná, ale rýdzo politická, a Fico vyhral voľby ako nikto pred ním. Má mandát sypať zrno aj tam, kde mlčí volebný program („vytváranie podmienok na výstavbu športovej infraštruktúry”, čiže žiadne priame financovanie), a tíško šepkajú len kmotri a kmotríci. Skutočnosť, že na Slovensku sa už nikdy nebude hrať poriadny futbal, keďže o tomto odvetví zábavného priemyslu rozhodla globalizácia inak, je nad mentálne dispozície Fica. Presne tak ako Orbána, ktorý krátko pred ním z rovnakých pohnútok ohlásil dokonca 45-tisícový národný futbalový „kotol”. Darmo má symbol Ferenca Puskása (my ani to nie). Ani ten nepomôže, aby v aréne na maďarskej pôde bola prevádzka, na ktorú by sa dalo pozerať s pocitom, že legitimizuje jeden forint z krvácajúceho rozpočtu. Obaja, jeden v o čosi menšej a druhý vo väčšej rozpočtovej tragédii, stále neporozumeli, že časom, keď si politici financovali osobné hoby a vlastenecké symboly, dlhová kríza zvoní do hrobu. Môžu prisahať na fiškálny kompakt - čo obaja aj činia - mentálne zmrzli kdesi v roku 2007, keď krédom bolo, že najprv je predstava, a potom peniaze prídu, lebo štát ich nemôže nemať. A nikdy inak. Nemôže byť útechou, že s Orbánom je to zrejme ešte o čosi horšie. Kým Fico popri štadióne rozjíma už „len” o udržaní KHL v Poprade, vizionár so štátnym dlhom 80 percent HDP chce v Budapešti olympijské hry. Prečo nie? Boli aj v Aténach...
Vláda SR vymenovala štátnych tajomníkov
Novovymenovaný kabinet Roberta Fica schválil ešte minulú stredu (4. 4.) na svojom prvom rokovaní návrh na odvolanie Buriana, Siváčka a Koterca z veľvyslaneckých postov.
Iránske srdce Jobbiku
9. apríla 2012 - (Týždeň)
Po maďarskom mestečku Tiszavasvári nadviaže partnerstvo s iránskym mestom aj dvaapoltisícová obec Gyöngyöspata, ktorú tiež ovláda parlamentná strana Jobbik. Táto obec si však nevybrala hocaké mesto, ale miliónový Kóm, teda centrum šiítskeho islamu. Maďarský týždenník HetiVálasz nedávno upozornil aj na ďalšie prepojenia Jobbiku s Iránom. Čo vlastne spája maďarských radikálov a islamskú krajinu? Nielen protiamerické a protiizraelské postoje. Kým Jobbik hlása bratstvo a dúfa aj v ekonomický prínos pre krajinu, Teherán považuje túto maďarskú stranu len za pešiaka na globálnej politickej šachovnici. Csanád Szegedi, europoslanec a podpredseda Jobbiku, zhrnul minulý rok v júli zahraničnopolitické krédo Jobbiku nasledovne: „Na Východe žije bezmála miliarda našich príbuzných. (...) Namiesto vykorisťovateľskej Európskej únie by sme v skutočnosti potrebovali turánsky spolok založený na paritnom princípe.” Turán je perzský názov pre strednú Áziu. Gábor Vona, predseda Jobbiku, zas vo svojej knihe Narodený 20. augusta uvažoval nad tým, že v globálnom svete je islam jedinou kultúrou, ktorá si stráži svoje prastaré zvyky. „Nie sme komunisti, nie sme fašisti, nie sme národní socialisti, ale nie sme ani demokrati.” Takto sa vyjadril Gábor Vona začiatkom roka. V tejto radikálnej strane už dávno rozvíjajú iránske kontakty: poradca parlamentného klubu Jobbiku je Afi Džahromi, majiteľ jednej budapeštianskej reštaurácie a spolupracovník iránskeho veľvyslanectva, povolaním zubný lekár, dvadsať rokov žijúci v Maďarsku. „Keď som sem prišiel, Maďari boli oveľa šťastnejší, ale krach posledných dvadsiatich rokov dokázal, že západná cesta nefunguje. Preto treba hľadať iné cesty. (...) Zoznámil som sa s politikmi Jobbiku a zistil som, že majú pravdu, oni naozaj chcú niečo urobiť pre túto krajinu.” Tak riekol Afi Džahromi. „Treba vytvoriť rovnováhu medzi západnou a východnou orientáciou, teraz sme pre jednostrannosť úplne bezmocní. (...) Navyše, maďarstvo má silnú dvojitú - východnú a západnú - identitu. Prečo by sme sa nemohli zadefinovať ako sprostredkovatelia?” Aj takto sa opýtal Márton Gyöngyösi, zástupca šéfa parlamentného klubu Jobbiku, syn bývalého vyslanca zahraničného obchodu, ktorý v 70. a 80. rokoch minulého storočia vyrastal v Egypte, Iraku, Afganistane a Indii. Za posledný rok už trikrát navštívil Irán. „Jednou z najväčších chýb zmeny režimu bolo, že sme stratili tieto trhy,” vyhlásil. Špekulácie maďarskej tlače, že Irán finančne podporuje Jobbik, odmietajú maďarskí radikáli, ako aj veľvyslanec perzského štátu v Budapešti.
Strany extrémnej pravice sa stretnú v Záhrebe
11. apríla 2012 - (tasr)
Medzinárodnú konferenciu nacionalisticky orientovaných strán organizuje mimoparlamentná, ultrapravicová Chorvátska čistá pravicová strana (HCSP). Na podujatí, na ktoré by v sobotu mal nadviazať Pochod za chorvátskych generálov, sa očakáva účasť zástupcov nacionalistických zoskupení z Belgicka, Bulharska (VMRO), Francúzska (Národný front), Maďarska (Jobbik), Nemecka (NPD) a Poľska. Chorvátsky prezident Ivo Josipovič, ako aj vláda postjuhoslovanskej republiky sa k plánovanej akcii stavajú odmietavo. Najvyšší chorvátsky predstaviteľ sa vyjadril, že nie je veľmi šťastný z akcie, medzi účastníkmi ktorej „sú tí, ktorí spochybňujú územnú celistvosť Chorvátska a rozširujú nenávistné reči”. Konferencia sa pôvodne mala konať v priestoroch Matice Chorvátskej, avšak masívna kritika verejnosti viedla k odmietnutiu organizátorov, ktorí chcú teraz usporiadať akciu na hlavnom námestí v Záhrebe. Odporcovia, požadujúci zákaz plánovaných podujatí ultrapravice, chystajú na sobotu antidemonštráciu s mottom „Proti fašizmu”. 15. apríl je výročným dňom vynesenia prvostupňového rozsudku Medzinárodného trestného tribunálu pre bývalú Juhosláviu (ICTY) v procese s chorvátskymi generálmi Ante Gotovinom a Mladenom Markačom, odsúdeným za vojnové zločiny.
Podľa správy OSN najšťastnejší sú Dáni a Fíni
Nájsť šťastie je zrejme ľahšie ako v minulosti. Postačí na to letenka do niektorej zo škandinávskych krajín. Organizácia Spojených národov totiž vydala Správu o šťastí vo svete. Podľa nej sú ľudia najšťastnejší v Škandinávii, najviac v Dánsku. Môžu za to hlavne priaznivé životné podmienky, ktoré zahŕňajú prvotriednu zdravotnú starostlivosť či vysoké príjmy. - Slovensko sa umiestnilo na 55. mieste, predbehli nás Česi na 36. mieste. Najhoršie zo slovenských susedov sa umiestnili Maďari, ktorí obsadili až 106. miesto.
Jazykové nariadenia porušujú záväzky
2. apríla 2012 - (Noviny Juhozápadu / tasr)
Okrúhly stôl Maďarov na Slovensku združujúci 73 mimovládnych organizácií predložil svoje návrhy budúcej vláde Slovenskej republiky, ktoré sa týkajú riešenia práv národnostných menšín. „Organizácia v liste upozorňuje na potrebu zosúladenia jazykových zákonov s medzinárodnými záväzkami Slovenskej republiky. Zákony, ktoré ustanovujú pravidlá používania jazykov, boli viackrát novelizované, platná právna úprava je neprehľadná a nevyvážená, často priamo zasahuje do súkromnej sféry občanov. Nebola vyriešená možnosť televízneho vysielania v menšinových jazykoch, používanie verejných nápisov a možnosť používania menšinových jazykov v úradnej komunikácii je veľmi úzka a v praxi pre občanov nevynútiteľná,” zdôraznil predseda koordinačného výboru OSMS Károly Tóth. Dodal, že organizácia upozorňuje, že jazykové nariadenia porušujú medzinárodné záväzky Slovenskej republiky, za čo našu krajinu kritizovali viaceré medzinárodné organizácie, vrátane Rady Európy a Benátskej komisie. Považuje za dôležité, aby vláda SR do svojho programového vyhlásenia zaradila úlohu komplexnej úpravy používania jazykov, ktorá by bola v súlade s medzinárodnými záväzkami SR a zároveň vytvorila prostriedky pre implementáciu zákona o používaní jazykov národnostných menšín. Ako Tóth uviedol, v návrhu sa spomína potreba prijatia zákona o financovaní menšinových kultúr, menšinovom školstve a právnom postavení menšín. Na základe skúseností z uplynulých rokov združenie považuje za potrebné, aby vláda zriadila ministerstvo pre ľudské práva a národnostné menšiny. „Okrúhly stôl Maďarov na Slovensku víta možnosť vyjadriť sa k návrhu programového vyhlásenia vlády. V duchu konštruktívneho dialógu má záujem o čo najužšiu spoluprácu a chce sa zapojiť do prípravy uvedených zákonov, ako aj všetkých právnych predpisov týkajúcich sa národnostných menšín,” podčiarkol.
Aktivisti vyzývajú Maďarsko, aby povolilo pochod homosexuálov
11. apríla 2012 - (tasr)
Medzinárodná organizácia na ochranu ľudských práv Human Rights Watch (HRW) vyzvala maďarskú políciu, aby zmenila svoje odmietavé rozhodnutie k uskutočneniu júlového pochodu homosexuálov v Budapešti. Vyplýva to z vyhlásenia HRW, ktoré bolo zverejnené v utorok na internetovej stránke organizácie so sídlom v New Yorku. Expertka HRW pre východnú Európu a Balkán Lýdia Gallová vo vyhlásení vyjadrila názor, že odvolávanie sa polície na neprimerané obmedzenie dopravy je slabým argumentom, pretože iné pochody na rovnakej trase predtým nezakázali. Polícia podľa HRW musí povoliť plánovaný pochod a je povinná zabezpečiť nerušený priebeh podujatia, pričom musí dosiahnuť, aby demonštranti protestujúci proti homosexuálom nemohli narušiť pochod. HRW pripomenula, že vlani polícia takisto zakázala pochod a napokon súd zrušil jej rozhodnutie. Aj napriek verdiktu súdu vníma HRW, že v uplynulých dvoch rokoch došlo v Maďarsku k rastu obmedzení v oblasti ľudských práv. Budapeštianske veliteľstvo polície (BRFK) zverejnilo zákaz pochodu Budapest Pride minulý piatok. V nedeľu na krok polície zareagoval Maďarský helsinský výbor, podľa ktorého homosexuáli môžu za porušenie práva na zhromaždenie a za diskrimináciu zažalovať políciu.
Maďarská polícia opäť zakázala júlový pochod homosexuálov
9. apríla 2012 - (tasr)
Maďarská polícia zakázala tohtoročný pochod homosexuálov Budapest Pride 2012 s odôvodnením, že pochod by neprimeraným spôsobom obmedzoval dopravu v hlavnom meste. Polícia sa podujatie pokúsila zakázať s rovnakým odôvodnením aj vlani; v prospech organizátorov pochodu napokon rozhodol súd. O zákaze, ktorý vydalo Budapeštianske veliteľstvo polície (BRFK), informovala internetová stránka Budapest Pride v piatok. V nedeľu na krok polície zareagoval Maďarský helsinský výbor, podľa ktorého homosexuáli môžu za porušenie práva na zhromaždenie a za diskrimináciu zažalovať políciu. Súd polícii môže nariadiť aj finančnú úhradu nemajetkovej ujmy. Podľa vyhlásenia Helsinského výboru je zrejmé, že zo strany polície ide iba o zámienku. Pochod sa má totiž uskutočniť na rovnakej trase, na akej sa konal v januári pochod na podporu vlády Viktora Orbána. Vtedajšieho pochodu, ktorý bol takisto v sobotu, sa zúčastnilo niekoľko stotisíc ľudí a polícia podujatie povolila a aj ho zabezpečovala. Proti zákazu BRFK protestovali už i Amnesty International a opozičné strany Politika môže byť iná (LMP) a Demokratická koalícia. Nadácia Misia dúha plánovala pochod na 7. júla. Organizátori oznámili, že sa obrátia znova na súd. Od roku 2007 až do roku 2009 sprevádzali budapeštiansky pochod homosexuálov demonštrácie proti nemu a došlo k viacerým potýčkam, pri ktorých boli zranení aj policajti. Vlani a v roku 2010 sa podujatie skončilo už bez vážnejších incidentov.
Hanba v maďarskom rádiu: Opitá moderátorka robila „ňugi, ňugi“
10. apríla 2012 - (topky.sk)
Maďarské rádio Kossuth utŕžilo kvôli svojej moderátorke Magde Authovej poriadnu hanbu. V nedeľnom sviatočnom vysielaní sa žene podarilo svojím „vyberaným” slovníkom a breptami vyvolať pobúrenie hlavne veriacich poslucháčov. Podľa serveru Index sa rozhlasová stanica ospravedlnila za to, že Magda Authová pri čítaní správ o veľkonočných bohoslužbách v rôznych cirkvách sa niekoľkokrát pomýlila, začínala odznova, a keď stratila nervy, tak začala nadávať. Režisér radšej nariadil prečítať športové správy, ale technik nestihol úplne odpojiť mikrofón moderátorky, ktorá si ďalej hovorila svoje. Z komentárov poslucháčov vyplýva, že nešlo o žiadnu údajnú nevoľnosť, ale evidentne o vplyv alkoholu. „Na veľkonočnú nedeľu - deň vzkriesenia Ježiša Krista - budú slávnostné omše slúžiť - čo to tu hovorím? Na veľkonočnú nedeľu - deň zmŕtvychvstania Ježiša Krista budú slávnostné omše slúžiť najvyšší predstavitelia katolíckej, reformátorskej a evanjelickej cirkvi vo viacerých veľkých mestách a Budapešti....najvyšší predstaviteľ evanjelickej cirkvi v Maďarsku, slúži omšu na Déak teri - no, no, nevzrušuj sa, pokoj - kde to vlastne teraz som? Pokoj, kľud,” odznelo napríklad z úst zmätenej ženy.
Maďarská moderátorka nezvládla živý vstup pre nevoľnosť
9. apríla 2012 - (tasr)
Správy maďarského verejnoprávneho rozhlasu Kossuth Rádió nezneli v nedeľu ráno správne kvôli nevoľnosti moderátorky Magdy Authovej. Moderátorke prišlo zle počas výkonu svojej práce za mikrofónom a previezli ju do nemocnice, uviedol dnes vo vyhlásení Fond na podporu poskytovateľov mediálnych služieb a správy majetku (MTVA), ktorý zastrešuje maďarské verejnoprávne médiá. MTVA jednoznačne poprela správy, ktoré sa šíria ne internete, že Authová hlásila správy pod vplyvom alkoholu. „Moderátorku vďaka pomoci jej kolegov previezli do nemocnice. Ešte stále ju ošetrujú,” uvádza sa vo vyhlásení MTVA. Fond pripomenul, že hlásateľka už desaťročia pracuje pre Maďarský rozhlas. Zaželal jej skoré uzdravenie a požiadal médiá, aby z ochorenia kolegyne nerobili klebety a bulvárne správy bez toho, aby poznali skutočnosť. Verejnoprávny rozhlas v nedeľu večer vyhlásil, že korektne pripravené správy ráno o 6.00 h v Kossuth Rádió žiaľ pre nevoľnosť moderátorky zazneli zmätene a s chybami. V médiách sa ozvala kritika, že moderátorka bola počas živého vysielania veľkonočných správ pod vplyvom alkoholu. Ako uviedol maďarský spravodajský server Index, rozhlasová stanica vymazala zvukový záznam ranných správ zo svojho archívu a vo vyhlásení zverejnenom na svojej stránke na sociálnej sieti Facebook sa poslucháčom ospravedlnila. Moderátorka Magda Authová sa pri čítaní správ o veľkonočných bohoslužbách v jednotlivých cirkvách viackrát pomýlila a začínala stále odznova, napokon stratila nervy. Režisér nariadil prečítať športové spravodajstvo, pričom však technik nestiahol úplne mikrofón moderátorky, ktorá si ďalej hovorila svoje. Z komentárov poslucháčov na internetovej stránke rozhlasu a na stránke radiosite.hu vyplýva, že nešlo o nevoľnosť, ale o evidentný vplyv alkoholu. Pobúrení boli najmä veriaci poslucháči. Index pripomína, že Authová mala už v roku 2002 podobný prípad, kedy správu o odchode kontroverzného novinára Györgya Bolgára z rozhlasu komentovala v živom vysielaní slovami: „no konečne”. Rozhlas vtedy vydal vyhlásenie, v ktorom sa tiež ospravedlnil poslucháčom a dištancoval sa od jej poznámok.
Zdražovanie v Maďarsku spomalilo tempo
11. apríla 2012 - (tasr / rttnews)
Tempo rastu inflácie v Maďarsku sa v marci tohto roka spomalilo. Podľa najnovších údajov štatistického úradu sa spotrebiteľské ceny v krajine minulý mesiac zvýšili medziročne o 5,5 %. Na porovnanie, vo februári 2012 stúpli ceny tovarov a služieb v Maďarsku o 5,9 % oproti rovnakému mesiacu predchádzajúceho roka. Štatistiky tiež ukázali, že ceny potravín v krajine v marci vzrástli medziročne o 4,7 %, oblečenie a obuv zdraželi o 3,6 %, náklady na bývanie a energie sa zvýšili o 6,2 % a ceny dopravy stúpli o 7,7 %. V medzimesačnom porovnaní sa marcové spotrebiteľské ceny v Maďarsku zvýšili o 0,8 %, teda rovnako ako vo februári. Harmonizovaný index spotrebiteľských cien, ktorý sa v celej Európskej únii (EÚ) určuje na základe jednotnej metodiky, v prípade Maďarska v marci vzrástol medziročne o 5,5 % a medzimesačne o 0,8 %.
Inflácia v Maďarsku sa v marci zmiernila
11. apríla 2012 - (sita)
Medziročná miera inflácie v Maďarsku v marci oslabila na 5,5 % z februárových 5,9 %. Informoval o tom v stredu štatistický úrad krajiny. Marcová inflácia je nižšia, ako očakávali analytici oslovení v prieskume agentúry Reuters, ktorí prognózovali, že bude na úrovni 5,7 %. Infláciu smerom nahor v marci ťahal rast cien alkoholu, tabaku, pohonných látok a vajec. Priemerná inflácia dosiahla za vlaňajšok úroveň 3,9 % a vláda predpokladá, že v tomto roku ešte stúpne na 4,2 %. „Ceny tabaku rástli v dôsledku zvýšenia spotrebnej dane, zatiaľ čo ceny pohonných látok nahor ťahal vývoj na globálnom trhu a vplyv výmenných kurzov. Tempo rastu cien potravín bolo v marci v súlade s priemerom, avšak ceny vajec výrazne vzrástli, a to za jeden mesiac až o 16,5 %,“ povedala Borbála Minaryová zo štatistického úradu. „Medziročná inflácia môže v apríli ďalej spomaliť na úroveň okolo 5,3 %. Následne v máji až júni začne opäť zrýchľovať v dôsledku porovnávacej základne z minulého roka na úroveň 5,7 až 5,8 %,“ povedal David Németh z ING Bank v Budapešti.
Slováci sú národom horaliek, ročne ich zjedia milióny
Čo je najobľúbenejšou pochutinou Slovákov a Sloveniek? Bryndzové halušky? Parenica? Mastný chlieb s cibuľou? Omyl, Slováci sú národom horaliek. Pečivárne v Seredi ich ročne vyrobia 160 miliónov kusov. „Ahoj, hľadám Slovákov žijúcich v Paríži. Máš záujem sa s nami stretnúť? Prinesieme slovenské horalky!“ Obľúbené oplátky sú evergreenom a ako dokazuje inzerát na internete, patria už k národnému dedičstvu.
Slovákov v zahraničí trápi košické letisko
Z košického letiska sa lieta pravidelne len do troch destinácií. Východniari, žijúci v zahraničí, to považujú za katastrofu, región je podľa nich odrezaný od sveta. Ministerstvo dopravy tvrdí, že chýba dopyt, mesto to chce zvrátiť. Veľké zmeny sľubuje aj letisko s novým vedením.
Singel slovenskej kapely je hitom v Amerike
Košická skupina Peter Bič Project (PBP) prišla na začiatku tohto roka s novým tanečným singlom Hey Now. Pesnička sa stretla s pozitívnym ohlasom v médiách aj u fanúšikov. V marci skupina vedená známym gitaristom Petrom Bičom nakrútila k skladbe aj videoklip, ktorého režisérom je Martin Hudák. Skladba aj klip prekročili hranice Slovenska, poznajú ich v Dánsku aj v Spojených štátoch.
Rómovia dnes oslavujú, majú sviatok
Dnešný Medzinárodný deň Rómov by mal byť príležitosťou upozorniť nielen na bohatú kultúru a históriu tohto etnika, ale aj na skutočnosť, že veľké skupiny Rómov v Európe i na Slovensku stále žijú na okraji spoločnosti. V tlačovej správe pre médiá to konštatujú zástupcovia Regionálneho centra Rozvojového programu OSN (UNDP).
Veľká noc a zmŕtvychvstanie Ježiša je najväčším kresťanským sviatkom
5. apríla 2012 - (tasr)
Veľká noc patrí spolu s Vianocami k najväčším kresťanským sviatkom. Nespájajú sa s ňou len náboženské obrady pripomínajúce si ukrižovanie a zmŕtvychvstanie Krista, ale aj oslava začínajúcej sa jari. - Na Veľkú noc si kresťania na celom svete pripomínajú smrť Ježiša Krista na kríži na Golgote. Absolvujú v tieto dni krížovú cestu na kalváriách, vystavaných ako pripomienku na umučenie Krista. V kresťanskom kalendári sa štvrtok pred Veľkou nocou nazýva Zelený štvrtok, je súčasťou Svätého týždňa. Kresťania si vtedy pripomínajú obdobie utrpenia, smrti a zmŕtvychvstania Ježiša Krista. Na Zelený štvrtok sa v katolíckej cirkvi slávia sväté omše na pamiatku poslednej večere Ježiša so svojimi učeníkmi a ustanovenia sviatosti oltárnej a sviatosti kňazstva. Táto omša je známa obradom umývania nôh 12 mužom. V gréckokatolíckej cirkvi sa počas svätej liturgie na Zelený štvrtok predpoludním posväcuje myro - olej používaný na vysluhovanie sviatosti birmovania (myropomazania). Ustanovenie Večere Pánovej si na Zelený štvrtok pripomínajú počas služieb Božích aj veriaci Evanjelickej cirkvi augsburského vyznania (ECAV). Veľký piatok je deň spomienky na utrpenie, ukrižovanie a smrť Ježiša Krista. Evanjelici ho považujú za najvýznamnejší sviatok, pretože Syn Boží dokončil dielo vykúpenia sveta. Na evanjelických službách Božích sa čítajú a spievajú pašie, prisluhuje sa Večera Pánova. V rímskokatolíckych chrámoch sa v tento deň neslúži omša, oltáre sú bez chrámového rúcha. Židia začínajú sláviť tento rok sviatok Pésach na Veľký piatok. Je to pre nich spomienka na vyslobodenie z egyptského otroctva. Biela sobota je podľa kresťanskej tradície dňom hrobového odpočinku Ježiša. V katolíckej cirkvi sa v tento deň veriaci prichádzajú pokloniť a pomodliť k Božiemu hrobu a ku krížu. Počas dňa sa nekonajú omše, až vo večerných hodinách je vigília zmŕtvychvstania Ježiša Krista, svätá omša, ktorá sa končí radosťou z Pánovho vzkriesenia. Veľkonočná nedeľa - zmŕtvychvstanie Ježiša Krista je najstarší, najväčší a najradostnejší sviatok liturgického roku vo všetkých kresťanských cirkvách. Veľkonočný pondelok je v našich podmienkach spojený s viacerými ľudovými tradíciami vrátane šibačky a oblievačky. Až do súčasnosti pretrvali na Slovensku aj tradície, ktoré majú svoj pôvod ešte pred prijatím kresťanstva. Sú to akty súvisiace s odchodom zimy a s vítaním jari ako životodarného ročného obdobia. Na území Slovenska sa lúčili so zimou na Smrtnú nedeľu vynášaním Moreny, ktorú znázorňovala figúra dievčaťa vyrobená zo slamy. Zapálenú ju hádzali do potoka. S vítaním jari - príchodom Vesny súviseli aj ďalšie kultové obrady, ktoré mali zabezpečiť dobrú úrodu v nasledujúcom období. V tomto čase sa napríklad čistili príbytky, zhotovoval sa nový odev. Rôzne zvyky a tradície vrcholili na Veľkonočný pondelok šibaním vŕbovými korbáčmi a oblievaním mladých dievčat, aby boli po celý nasledujúci rok zdravé. Šibači a polievači okrem pohostenia dostávali zdobené vajíčko - kraslicu, alebo mašľu na korbáč.
Vreckovú Bibliu vydal Spolok sv. Vojtecha pre ľudí na cestách
O nové vydanie Svätého písma vo vreckovom formáte je medzi veriacimi veľký záujem. Za mesiac od vydania predal Spolok sv. Vojtecha (SSV) v Trnave dve tretiny 30-tisícového nákladu a v súčasnosti pripravuje jeho prvú dotlač. Biblia v tejto podobe púta popri svojom obsahu tentoraz aj netradičnými farbami obálky, modernou oranžovou a sýtozelenou. Vydavateľ sa teraz zaoberá možnosťou vydania časti nákladu v mäkkej, ešte skladnejšej väzbe.
Folkloristi sa na oblievačku tešia, no chránia si pred ňou vzácne kroje
8. apríla 2012 - (tasr)
Mnohí vyznávači folklórnych tradícií sa opäť tešia na pondelkovú veľkonočnú oblievačku, no budú sa ako každý rok snažiť pred ňou ušetriť svoje vzácne kroje. TASR to dnes potvrdila Miroslava Palanová, vedúca folklórneho súboru Váh z Liptovského Mikuláša. „Nefalšovaná veľkonočná oblievačka a šibačka je v našom súbore veľkou tradíciou. Zaužívaným rituálom chlapcov je nedeľné spoločné pletenie niekoľkometrového korbáča. Dnes tomu nebolo inak. Dievčatá ich budú v pondelok od rána netrpezlivo vyzerať pred domami v spodných častiach krojov, tzv. košeliciach a rukávcoch, ktoré nepúšťajú farbu a nehrozí ich poškodenie,“ vysvetlila Palanová. Riskovať znehodnotenie prácne a nákladne zadovážených krojov by bolo podľa nej neodpustiteľným hriechom. „Sú to doslova kultúrne poklady, ktoré majú pre každú jednu z nás a celý súbor nevyčísliteľnú historickú hodnotu,“ pokračovala s tým, že za každým krojom treba vidieť nemalé finančné prostriedky a množstvo vytrvalého zberateľského úsilia. „Určite sa tešíme rovnako ako naše prababky, ktoré mali zvyk čakať kúpačov v najlepších častiach krojov, na rany korbáčmi a ľadovú sprchu, aby sme boli celý rok zdravé a krásne, no naše vzácne kroje radšej necháme odložené v skriniach, aby sme mali v čom tancovať,“ dodala s úsmevom vedúca folklórneho súboru Váh.
Veľká noc v Hollókő - Veľkonočný festival
Veľkonočný festival v Hollókő spája umelecké remeslá, zážitky a radosť zo života so stále živou maďarskou tradíciou. - V idylickej dedinke ležiacej na severovýchode od Budapešti sa na Veľkú noc venuje pozornosť predovšetkým umeleckým remeslám. Návštevníci môžu obdivovať ručné maľovanie vajíčok podľa dávnych vzorov, výrobu veľkonočných džbánov, váz a riadu na hrnčiarskom kruhu a tkanie jemných farebných tkanín na tkáčskom stroji. Mnohí obyvatelia dediny sa v čase od Veľkého piatku do Veľkonočného pondelka prechádzajú cez dedinu v historických, bohato zdobených krojoch.
Veľkonočné tradície v Maďarsku
V minulosti sa v Maďarsku na veľkonočné sviatky hádzali mladé dievčatá do rybníkov. Dnes ich chlapci polievajú väčšinou voňavkami, čo teda nie je oproti čistej i keď studenej vode žiadna výhra, ale asi je to pohodlnejšie. Za odmenu dostanú buď peniaze alebo veľkonočné vajíčko (podobne ako na Slovensku alebo v Čechách), ale s typickým vzorom červených kvetov na bielom podklade. V maďarských rodinách sa počas sviatkov radi stretávajú pri spoločnom slávnostnom stole a hostia sa šunkou, koláčmi i pálenkou. Najobľúbenejšími dobrotami sú sladké orechové a makové koláče a veľkonočná brioška.
Podkúvané kraslice - Záhadu doteraz nevyriešili ani etnografi
V Karpatskej kotline sa zachovala tradícia kraslíc nielen maľovaných, ale aj podkutých. Kedy, kde a kto vlastne začal praktizovať toto nezvyčajné ľudové umenie? Na túto otázku zatiaľ nenašli adekvátnu odpoveď ani etnografi.
Slováci v Maďarsku chodia dievčatá šibať, ale aj oblievať
Archív - (lv-tasr-l)
Slováci v Maďarsku si udržiavajú veľkonočné zvyky. Kým tí, čo bývajú na severe, chodia dievčatá šibať, na juhu krajiny dolnozemskí Slováci „oblievajú”. V severnej časti krajiny, nad Budapešťou, žijú väčšinou katolíci. „U nich sú také zvyky, ktoré sa líšia od dolnozemských Slovákov. Prútiky si pripravujú deti už v škole, na to priviažu stužtičku, pripletú k prútikom a idú a vyšibú dievčatá, ktoré im dávajú vajíčka alebo zákusky a nápoje” - povedala predsedníčka Slovenskej samosprávy Budapešti Zuzana Hollósyová. Na Dolnej zemi žijú väčšinou evanjelici a tam deti, ale aj mladí, chodievajú na oblievačky. Dievčatá totiž nepolievajú, ale oblievajú, podčiarkla Z. Hollósyová. „Ešte aj dodnes sa ide - teraz už s parfumom, ale voľakedy v Malom Kereši aj na Dolnej zemi s vodou: normálne vedrom pri studni si naťahali a oblievali. Potom (keď už) už neboli studne, tak s pohárom vody. Malé deti chodia s parfumami, ale žiaľ už zabúdajú na veľkonočné ozajstné slovenské vinše a už teraz len po maďarsky recitujú to, čo sa v škole naučili,” uviedla predsedníčka Slovenskej samosprávy Budapešti. Samozrejmosťou je šunka a ďalšie tradičné pokrmy na sviatočnom stole. „Po sviatku prichádzajú z kostola, krája sa šunka, vajíčka a dolnozemská klobása uvarená v šunkovej vode. Príde rodina, spolu sedíme a takto oslavujeme,” popísala veľkonočné sviatky Z. Hollósyová.
Historik a muzeológ zo Segedína Štefan Tóth pripomenul, že je Dolnozemčan a pochádza z Veľkého Bánhedešu: „Moji starí rodičia boli pobožní evanjelici, ktorí sa snažili počas svojho života dodržiavať Božie slovo, pravidelne čítali Tranoscius a chodili na bohoslužby. Aj počas veľkých kresťanských sviatkov - na Veľkú noc a na Vianoce - dodržiavali liturgické zvyky a slovenské tradície,” povedal Š. Tóth, dodajúc, že samozrejme, toto dedičstvo sa zachovalo aj v jeho rodine. „Čo sa týka veľkonočného obdobia, v detstve nás najviac očaril veľkonočný pondelok, deň oblievačiek. Mám veľmi pekné spomienky z detstva, prežité v mojej rodnej obci, ktoré už, žiaľ, patria minulosti. Ako budeme tráviť tohtoročné veľkonočné sviatky? Veľká noc mi svojim pokojom a pohodou veľmi pripomína Vianoce, lebo rodina je pokope. Veľká noc je pre nás skutočne rodinným sviatkom. Tu, v Segedíne, máme priateľské kontakty s tromi-štyrmi rodinami, ktoré cez sviatky navštevujeme a rozprávame si, čo sme zažili odvtedy, ako sme sa naposledy videli,” vysvetlil Š. Tóth.
„Počas pôstu jeme výlučne len pôstne jedlá. Na Kvetnú nedeľu sa zúčastníme svätej omše a po nej na svätení bahniatok na slávnostnej procesii. Počas veľkonočného trojdnia sa zúčastňujeme všetkých obradov v kostole,” povedala pre portál Slovákov v Maďarsku luno.hu dôchodkyňa zo Santova Mária Nagy-Győriová. Veľký piatok podľa jej slov bývajú slovenské pašie a pobožnosť krížovej cesty na kalvárii. Biela sobota je dňom smútočného ticha. Vtedy zotrvávajú pri Pánovom hrobe a rozjímajú o jeho utrpení a smrti. Veľkonočná vigília už patrí k veľkonočnej nedeli, keď sa koná procesia na vzkriesenie. „Po tejto svätej omši sa koná požehnávanie jedál, čo je u nás tradičný veľkonočný zvyk. Do košíka zabalíme pletený veľkonočný koláč, varenú údenú šunku, klobásu a natvrdo uvarené vajcia. Košík prikryjeme plátenným obrúskom, zvyčajne bielym alebo v príjemných pastelových odtieňoch s vyšívaným motívom, spätým s Veľkou nocou alebo jarou - kvety a podobne. Veriaci poukladajú košíky pred oltár tesne vedľa seba a kňaz žehná jedlá svätenou vodou a kadidlom.” Po omši zjedia posvätené veľkonočné jedlo. Poobede dievčatá farbia kraslice a pred večerom sa rozveselí celá dedina, pretože mladí i starí idú na veľkonočný ples, ktorý trvá do skorého rána. Dievčence sa však ponáhľajú domov, veď už skoro ráno prichádzajú kúpači, dodala M. Nagy-Győriová.
Tardošské veľkonočné zvyky
Žiaľ, aj v Tardoši viacero z týchto veľkonočných zvykov už vymrelo a uchovali sa iba najdôležitejšie, ktoré však dodnes vnášajú radosť do tardošských rodín. Jedno je isté, že veľkonočné sviatky sú z náboženského hľadiska neobyčajne radostné a máme ich hlboko duchovne prežívať.
Slovensko má rekordný korbáč, meria 106,20 metra
5. apríla 2012 - (tasr)
V Ilave dnes prekonali „bradatý” slovenský rekord v upletení najdlhšieho veľkonočného korbáča - šibáka. Jedenásťročný rekord Nitranov Viliama Nitryho a Jozefa Vagundu prekonali bratia Kováčovci z Horoviec v Púchovskom okrese o 65,9 metra. Ako TASR informoval Igor Svítok zo spoločnosti Slovenské rekordy, doteraz najdlhší veľkonočný korbáč na Slovensku uplietli 7. apríla 2001 vo Svätoplukove. Bratia Jaroslav, Ferdinand a Vladimír Kováčovci teraz urobili korbáč dlhý 106,20 metra. „Mesto Ilava sa tak po najväčšom adventnom venci, najväčšej vianočnej guli a najvyššom máji zapísalo do Knihy slovenských rekordov v kategórii maxi najdlhším veľkonočným korbáčom,” povedal Svítok. Ako uviedol Jaroslav Kováč, myšlienka upliesť najdlhší korbáč prišla sama od seba, pri pochybnostiach bola podľa neho hnacím motorom jeho manželka. „Slovo dalo slovo a spolu s bratmi sme sa do toho pustili. Korbáče pletieme všetci traja už roky. Tomu rekordnému sme venovali s prestávkami asi dva týždne. Použili sme tradičné vŕbové prúty. Tie však už nie sú také, ako bývali kedysi,” priblížil Kováč s tým, že prvou „obeťou” korbáča bude práve jeho manželka, ktorá ho v pokuse o vytvorenie rekordu najviac stimulovala. „V mnohých regiónoch Slovenska je korbáč dôverne známy symbol Veľkej noci, ktorého pôvod siaha k starým pohanských zvykom. V rámci sveta je tento rekord ojedinelý, lebo v prípade veľkonočného šibáka ide o československú špecialitu. U našich západných susedov je podľa dostupných údajov najdlhší šibák dlhý 55 metrov. Vo svete sú viac známymi symbolmi Veľkej noci kraslica, vajíčko, baránok, kríž, oheň, sviečka či zajačik,” uzavrel Svítok.
Pondelok Baránka - Tradícia šibania z predkresťanského obdobia
V kresťanských chrámoch sa aj na Veľkonočný pondelok konajú bohoslužby na oslavu zmŕtvychvstania Ježiša Krista. Tento deň sa zvykne nazývať aj „Pondelkom baránka” na pamiatku toho, čo sa udialo v prvý deň po sobote.
Na Slovensku nepijú všetci
7. apríla 2012 - (tasr)
Sviatky Veľkej noci sa dajú osláviť aj bez alkoholu, hovorí riaditeľ Centra pre liečbu drogových závislostí Ľubomír Okruhlica. Aj keď v slovenských domácnostiach sa na Veľkú noc nalieva viac ako zvyčajne, Okruhlica zdôrazňuje, že na Slovensku nepijú všetci. „Treba si uvedomiť, že na Slovensku máme asi 20 percent dospelých abstinentov. Za abstinenta podľa Svetovej zdravotníckej organizácie považujeme toho, kto minimálne za posledných 12 mesiacov a v súčasnosti nepije,” hovorí. Na druhej strane asi 15 percent dospelých sú ťažkí pijani. Zvyšok medzi týmito dvoma kategóriami tvoria bežní konzumenti, ktorí si však dovolia viac práve cez Veľkú noc. „Mali by nepiť alkohol alebo piť len symbolicky. Ja by som navrhol, nech skúsia jednu Veľkú noc abstinovať,” dodal. Na striedmosť vyzýva okrem vodičov obzvlášť chodcov a cyklistov. Podľa psychiatria totiž štatistiky hovoria, že u opitých ľudí, ktorí idú z krčmy peši alebo na bicykli, dochádza k väčšiemu množstvu úrazov ako u tých, ktorí si sadajú volant. „Po uliciach by nemali chodiť najmä opití mladí ľudia,” dodáva s tým, že ľudia pod vplyvom alkoholu často spadnú pod auto, môže ich niečo prejsť a majú spomalené reakcie. Ľudia, ktorí pijú, by preto podľa neho mali radšej zostať doma.
Ivan Gašparovič: Pod petíciou SNS nebolo dosť platných podpisov
5. apríla 2012 - (tasr)
Prezident SR Ivan Gašparovič referendum o výlučnom používaní slovenčiny v úradnom styku nevyhlási. Rozhodol sa tak po tom, ako prezidentská kancelária vyhodnotila petičné hárky, ktoré im 7. marca doručila Slovenská národná strana (SNS). „Po vykonaní kontroly Kancelária prezidenta SR konštatuje, že na predložených podpisových hárkoch bolo prekontrolovaných 361.117 podpisov, z toho 336.629 bolo platných a 24.488 neplatných,” priblížil pre TASR hovorca prezidenta Marek Trubač. Na základe Ústavy SR je pre vyhlásenie referenda potrebných 350.000 platných podpisov. Ľudia sa mali vyjadriť k tomu, či sú za to, aby sa na celom území SR používal v úradnom styku výlučne slovenský jazyk. Predseda SNS Ján Slota pri doručení petičných hárkov priznal, že vyzbieranie potrebných podpisov bola „dosť veľká tortúra”. „Počkáme, kým nám doručia oficiálny oznam od pána prezidenta a predpokladám, že sa ním vzápätí bude zaoberať predsedníctvo SNS,” uviedla pre TASR hovorkyňa strany Jana Benková.
Prezident referendum o jazyku nevyhlási
5. apríla 2012 - (sita)
Prezident Ivan Gašparovič referendum o slovenskom jazyku nevyhlási. Kancelária prezidenta SR vyhodnotila petičné hárky Slovenskej národnej strany (SNS) a „po vykonaní kontroly konštatuje, že na predložených podpisových hárkoch bolo prekontrolovaných 361 117 podpisov, z toho 336 629 podpisov bolo platných a 24 488 neplatných,” uvádza sa to v tlačovej správe Kancelárie prezidenta SR. Podľa Ústavy SR je potrebných na vyhlásenie referenda prezidentom 350-tisíc podpisov. „Pretože predložené petičné hárky obsahovali iba 336 629 platných podpisov občanov, referendum nemožno vyhlásiť,” informovala ďalej agentúru SITA kancelária hlavy štátu. Predseda SNS Ján Slota si rozhodnutie kancelárie vysvetľuje ako snahu zmariť úsilie národniarov. „Keď niekto nechce referendum vyhlásiť, tak zámienka sa vždy dá nájsť,” povedal pre agentúru SITA. Chyba sa podľa neho musela stať pri spočítavaní hlasov u Gašparoviča. „Nemali to dobre zrátané, my sme to prepočítavali dvakrát a 350-tisíc podpisov sme mali.” Zamestnanci kancelárie prezidenta kontrolovali, či sa na hárkoch nevyskytujú niektoré mená viackrát a či podpisy spĺňajú zákonné kritériá. Či sú podpisy pravé a uvedené údaje presné, kancelária nezisťuje. „Nemáme technické a personálne kapacity preveriť 350-tisíc podpisov v ústavnej 30-dňovej lehote,” informoval v marci hovorca prezidenta Marek Trubač. Predstavitelia petičného výboru SNS priniesli do podateľne Kancelárie prezidenta SR 351-tisíc podpisov 7. marca. Ako ďalej informovala Kancelária prezidenta SR, predložili spolu 35 994 hárkov s otázkou: „Ste za to, aby sa na celom území Slovenskej republiky v úradnom styku používal výlučne slovenský jazyk?”, pričom deklarovali, že sa na nich nachádzajú podpisy 350-tisíc občanov SR. Predseda strany Ján Slota vyjadril v čase odovzdania petičných hárkov kancelárii hlavy štátu presvedčenie, že platných je najmenej 350-tisíc podpisov a že otázka je v súlade s ústavou. Niektorí ústavní právnici však upozorňovali, že otázka národniarov je v rozpore s ústavou, pretože používanie menšinových jazykov aj v úradnom styku je v ústave zaradené medzi základné ľudské práva a slobody a vypísanie referenda o nich nie je možné.
Šéf maďarskej diplomacie pozval Lajčáka do Budapešti
5. apríla 2012 - (sita)
Minister zahraničných vecí Maďarska János Martonyi dnes telefonicky blahoželal podpredsedovi vlády a ministrovi zahraničných vecí Slovenskej republiky Miroslavovi Lajčákovi k menovaniu do jeho funkcie. Obaja ministri počas rozhovoru zhodne prejavili záujem o ďalší konštruktívny rozvoj bilaterálnych slovensko-maďarských vzťahov. V tomto kontexte János Martonyi pozval Miroslava Lajčáka na návštevu do Budapešti. Informoval o tom tlačový odbor rezortu diplomacie. Lajčák po vymenovaní do funkcie médiám povedal, že s Maďarskom očakáva dobré susedské vzťahy, ktoré budú odrážať našu spoločnú históriu a skutočnosť, že obe krajiny sú členmi EÚ aj NATO. „Očakávam, že naša vláda aj maďarská prioritne venujú pozornosť riešeniu svojich výziev v ekonomickej a sociálnej oblasti, ktoré stoja pred každou krajinou v Európe,” povedal Lajčák médiám po vymenovaní do funkcie ministra. „Pokiaľ sú nejaké otázky, budeme ich riešiť za rokovacím stolom a budeme vynášať stanoviská nie na základe dojmov a pocitov, ale na základe analýzy a porovnania reálneho stavu s európskymi štandardami,” tvrdí nový šéf slovenskej diplomacie.
M. Lajčák sa zatiaľ nechce vyjadrovať k téme štátne občianstvo
4. apríla 2012 - (tasr)
Novovymenovaný šéf rezortu diplomacie Miroslav Lajčák zatiaľ nechce prezradiť, či bude nový kabinet novelizovať zákon o štátnom občianstve. „To je téma, ktorej budeme venovať pozornosť a naozaj by nebolo veľmi rozumné, aby som v tejto chvíli hovoril svoj názor,” skonštatoval dnes po uvedení do funkcie. Poznamenal však, že je to, samozrejme, jedna z otázok, ktorú má na stole. V otázke Kosova je podľa Lajčáka postoj vlády odvodený od uznesenia Národnej rady SR. „Podporujeme všetky procesy v regióne, ktoré vedú k tomu, aby sa tam zlepšovala komunikácia a atmosféra,” pokračoval. Poznamenal, že sleduje dianie na Balkáne a Slovensko naň bude reagovať, ale opäť pripomenul, že kabinet je viazaný stanoviskom parlamentu. Čo sa týka otázky slovensko-maďarských vzťahov Lajčák očakáva, že budú dobré. Predpokladá, že vlády oboch štátov sa budú prioritne venovať najmä sociálno-ekonomickým oblastiam. „Pokiaľ sú nejaké otázky, budeme ich riešiť za rokovacím stolom,” skonštatoval s tým, že stanoviská budú vznikať na základe analýz a porovnávania reálneho stavu s európskymi štandardami a nie dojmov. Lajčák avizoval, že nechystá žiadnu revolúciu na diplomatických postoch. „Nie je to dobré, som za profesionalitu,” vyhlásil. V prvom rade sa chce teraz oboznámiť so zmenami, ktoré sa za posledných 20 mesiacov udiali v rezorte od jeho odchodu. Deklaroval, že jeho cieľom je prezentovať Slovensko ako faktor stability, dobrého suseda a partnera. „Nad všetkým by malo byť jedno motto: Slovensko ako spoľahlivý člen EÚ, stabilný, predvídateľný partner,” uzavrel.
Lajčák pre HN: Imidž bude lepší, neťaží nás SNS
Druhá vláda Smeru-SD bude mať lepšie vzťahy s Maďarskom
5. apríla 2012 - (MIlan Janásik - hnonline.sk)
Slovensko bude dobrým susedom, hovorí minister zahraničných vecí Miroslav Lajčák. Ako nestraník zasadne do vlády Roberta Fica už po druhý raz. Obetoval pre to vysoký post diplomata EÚ.
- Prečo ste sa rozhodli ísť znovu do vlády s Robertom Ficom?
- Odchádzal som z práce, ktorá mi sedela a v ktorej som sa cítil veľmi dobre, ale možnosť pracovať pre svoju krajinu je naozaj veľkou výzvou. Mandát tejto vlády je veľmi silný. Niet sa za koho skrývať a na čo vyhovárať. Veľmi dôležité je, že toto bude silno proeurópska vláda.
- V čom to bude pre vás iné ako pred šiestimi rokmi?
- Vláda nemá záťaž koaličných partnerov, ktorí mali veľmi problematické renomé v zahraničí a z ktorých jeden, konkrétne SNS, neustále oslabovala zahraničnopolitické postavenie vlády a Slovenska. Toto je zásadná zmena.
- Vzťahy s Maďarskom teda budú lepšie?
- Očakávam dobré susedské vzťahy, ktoré budú odrážať našu spoločnú minulosť a skutočnosť, že sme spojenci. Očakávam, že tak maďarská, ako aj slovenská vláda, sa bude prioritne zaoberať riešením vlastných výziev v ekonomickej a sociálnej oblasti. Ak budú nejaké otázky, budeme ich riešiť za rokovacím stolom a budeme vynášať stanoviská nie na základe dojmov a pocitov, ale na základe analýzy a porovnania reálneho stavu s európskymi štandardmi.
- Mal by sa podľa vás meniť zákon o štátnom občianstve?
- Je to téma, ktorej budeme venovať pozornosť. Nebolo by odo mňa rozumné, aby som v tejto chvíli hovoril svoj názor. Samozrejme, je to jedna z otázok, ktorú mám na stole a ktorej sa budem venovať nielen ja, ale aj ostatní členovia vlády
- Čo bude pre vás prvoradé?
- Európska politika. Čaká nás zodpovedná úloha, a tou je príprava predsedníctva Slovenskej republiky v únii. Druhou prioritou je jednotné pôsobenie smerom do zahraničia, pokiaľ ide o naše ekonomické záujmy. Rovnako dôležité je, aby sme boli stabilným, dobrým susedom a partnerom.
Robert Fico je opäť premiérom
4. apríla 2012 - (tasr)
Prezident SR Ivan Gašparovič dnes za nového premiéra vymenoval predsedu Smeru-SD Roberta Fica. Pri nových ministroch jeho kabinetu tak spraví rovnako dnes po krátkej prestávke. „Zložili ste ústavný sľub a som presvedčený, že ako predseda vlády, spolu s ministerským zborom, budete tento sľub napĺňať. Čakajú to od vás všetci občania SR,” povedal krátko po vymenovaní Gašparovič. Zároveň vyjadril presvedčenie, že doteraz získané skúsenosti v sociálnej, ekonomickej, štátoprávnej aj duchovno-kultúrnej oblasti využije Fico vo vedení štátu. „Chcem povedať, že budete mať aj vo mne oporu, aby sme spolu SR vždy udržali v úrovniach váženej republiky, ktorá sa zodpovedne stará o svojich občanov a je aj v medzinárodnej politike uznávaná ako dôveryhodný partner. K tomuto vám držím palce,” uzavrela hlava štátu. „Z celého srdca ďakujem za prejavenú dôveru a veľmi si vážim slová o vašej pripravenosti podporovať v zásadných rozhodnutiach vládu SR a mňa osobne,” reagoval vo svojom príhovore Fico. Podľa vlastných slov má z rokov 2006 až 2010, kedy prvýkrát viedol vládny kabinet, len tie najlepšie skúsenosti zo spolupráce troch najvyšších ústavných činiteľov a očakáva pokračovanie tejto tradície. „Mám skúsenosti z vládnutia, ale plne si uvedomujem, že nové vládne obdobie, do ktorého vstupujeme, je diametrálne odlišné od rokov 2006 až 2010, a na toto všetko sa cítim byť dostatočne pripravený. Výkon funkcie predsedu vlády SR budem vykonávať presne v zmysle sľubu, ktorý som zložil do vašich rúk,” dodal Fico. Prezident SR Ivan Gašparovič dnes na základe návrhu Fica vymenoval 13 nových ministrov. Premiér pri ich nominácii siahol aj do radov nezávislých odborníkov. Ministrom financií bude Peter Kažimír, obrany Martin Glváč a životného prostredia Peter Žiga. Šéfovať ministerstvu dopravy bude Ján Počiatek a školstvu Dušan Čaplovič. Rezort práce povedie Ján Richter a ministerstvo pôdohospodárstva Ľubomír Jahnátek. Za rezort spravodlivosti bude zodpovedať Tomáš Borec, za hospodárstvo Tomáš Malatinský a zdravotníctvo Zuzana Zvolenská. Na svoje predchádzajúce posty sa po takmer dvoch rokoch vracajú ich staronoví šéfovia Robert Kaliňák (vnútro), Marek Maďarič (kultúra) a Miroslav Lajčák (zahraničné veci). Kažimír, Kaliňák a Lajčák budú zároveň vicepremiérmi. Súčasná funkcia podpredsedu vlády pre ľudské práva a menšiny zanikne. Táto agenda sa po zmene kompetenčného zákona má presunúť buď na rezort školstva alebo kultúry. Osobitný post podpredsedu vlády sa bude po novom namiesto ľudských práv zameriavať na investičné aktivity. Obsadí ho Ľubomír Vážny. Na rozdiel od minulosti nemusela predchádzajúca exekutíva podávať do rúk hlavy štátu demisiu. Kabinet Ivety Radičovej bol totiž po minuloročnom vyslovení nedôvery v Národnej rade (NR) SR už len poverený výkonom svojej funkcie do nástupu nových ministrov. Z 13 šéfov rezortov predchádzajúcej vlády sa 12 presunie do NR SR, kde budú pôsobiť ako poslanci. K nim sa pridá aj bývalý vicepremiér pre ľudské práva a menšiny Rudolf Chmel (Most-Híd). Jediný, kto sa neprebojoval do zákonodarného zboru, je exminister školstva Eugen Jurzyca (SDKÚ-DS). Radičová z politiky odchádza a pôsobiť bude na akademickej pôde.
Poslanci sľúbili vernosť Slovenskej republike
4. apríla 2012 - (tasr)
Poslanci Národnej rady SR, ktorých si ako svojich zástupcov zvolili občania v parlamentných voľbách 10. marca, dnes zložili ústavou predpísaný sľub. Týmto aktom sa ujali výkonu poslaneckého mandátu. „Sľubujem na svoju česť a svedomie vernosť Slovenskej republike. Svoje povinnosti budem plniť v záujme jej občanov. Budem dodržiavať ústavu a ostatné zákony a pracovať tak, aby sa uvádzali do života,” sľúbilo 150 členov snemovne. Poslanci sľub skladajú tak, že po jeho verejnom prečítaní položia pravú ruku na Ústavu SR, povedia „sľubujem” a podajú ruku predsedovi parlamentu. Odmietnutím sľubu alebo zložením sľubu s výhradou stráca poslanec mandát. Ako prvý si túto povinnosť splnil dosluhujúci predseda parlamentu Pavol Hrušovský (KDH), ktorý sľub zložil do rúk končiaceho podpredsedu NR SR Bélu Bugára (Most-Híd). Po ňom nasledovali podpredsedovia parlamentu Bugár a Robert Fico (Smer-SD) a členovia končiaceho kabinetu. Medzi členmi snemovne vynikol Igor Hraško (OĽaNO). Povolaním folklorista a tanečný pedagóg zložil sľub v ľudovom kroji. Po zložení sľubu dosluhujúci predseda parlamentu Pavol Hrušovský (KDH) prerušil schôdzu. Prezident Gašparovič vymenoval v prezidentskom paláci Roberta Fica (Smer-SD) za predsedu vlády. Potom na jeho návrh vymenuje celý kabinet, Radičovej vláda tak automaticky stratí mandát. Následne bude ustanovujúca schôdza pokračovať. Namiesto poslancov, ktorí sa stanú členmi vlády, nastúpia v parlamente náhradníci, tí tiež zložia sľuby. Plénum si potom odhlasuje rokovací poriadok, ktorým sa bude snemovňa riadiť. Poslanci následne zriadia mandátový a imunitný výbor, ktorý overí platnosť mandátov zvolených zákonodarcov. Zriadi sa aj výbor pre nezlučiteľnosť funkcií. Ďalej bude nasledovať tajná voľba predsedu Národnej rady SR. Stať sa ním má Pavol Paška (Smer-SD). Hrušovský svojmu nástupcovi odovzdá vedenie schôdze, ktorá bude pokračovať tajnou voľbou podpredsedov snemovne. Za sociálnych demokratov kandiduje Renáta Zmajkovičová a Jana Laššáková, KDH navrhlo svojho šéfa Jána Figeľa a OĽaNO Eriku Jurinovú. Plénum tiež rozhodne o predsedoch a členoch parlamentných výborov. Desať predsedníckych kresiel vo výboroch pripadne Smeru-SD, ktorý má v parlamente väčšinu, deväť opozícii. Predsedom výboru na kontrolu SIS by sa mal stať Daniel Lipšic (KDH), šéfom hospodárskeho výboru jeho stranícky kolega Ján Hudacký. Pôdohospodárskemu výboru má šéfovať Mikuláš Huba z OĽaNO a výboru na kontrolu činnosti Národného bezpečnostného úradu (NBÚ) Martin Fecko tiež od obyčajných. Výbor na kontrolu preskúmavania rozhodnutí NBÚ pripadol Mostu-Híd, ktorý za predsedu navrhol Gábora Gála. Bugárovci majú mať aj ľudskoprávny výbor, na jeho čele by mal stáť Rudolf Chmel. Strana by mohla získať aj kreslo šéfa zahraničného výboru. Obsadiť by ho mohol František Šebej. Strane SDKÚ-DS by mal patriť výbor na kontrolu vojenského spravodajstva. Riadiť by ho mal Martin Fedor. Jeho stranícky kolega Miroslav Beblavý by mal viesť výbor pre nezlučiteľnosť funkcií. Strana SaS mala záujem o hospodársky, za jeho šéfa chcela nominovať Juraja Miškova. Keďže sa však nedokázala dohodnúť s KDH a napokon z boja o kreslo ustúpila, nebude šéfovať zrejme ani jednému výboru. Ostatných desať výborov povedie Smer-SD. Na čelo ústavnoprávneho sa má postaviť Róbert Madej, mandátovému a imunitnému výboru má šéfovať Miroslav Číž, finančnému Daniel Duchoň, sociálnemu Ján Podmanický, zdravotníckemu Richard Raši, výboru pre verejnú správu Igor Choma, branno-bezpečnostnému Jaroslav Baška, európskemu Ľuboš Blaha, mediálnemu Dušan Jarjabek a školskému Mojmír Mamojka. Poslanci si na ustanovujúcej schôdzi utvoria aj poslanecké kluby. Najsilnejší s počtom členov 83 bude mať Smer-SD. Viesť ho má Jana Laššáková. Ostatné kluby majú výrazne nižší počet členov. KDH a OĽaNO majú po šestnásť poslancov. Kresťanským demokratom šéfuje Pavol Hrušovský, obyčajným Jozef Viskupič. Trinásťčlenný klub Mostu-Híd vedie László Solymos. Jedenásť členov má klub SDKÚ-DS pod vedením Ľudovíta Kaníka aj klub SaS na čele s Jurajom Miškovom.
Protest Gorila - Parlament obliehajú demonštranti
4. apríla 2012 - (tasr)
Len dvadsať ľudí prišlo dnes o 9.00 h na protest Gorila, ktorý má sprevádzať ustanovujúcu schôdzu Národnej rady (NR) SR. Svoju účasť cez sociálnu sieť Facebook pritom prisľúbilo takmer 500 ľudí. Vzhľadom na to, že demonštrácia má trvať až do 18.00 h, možno očakávať, že protestujúci budú pred parlamentom postupne pribúdať. „Je deväť hodín ráno, ľudia sú v práci, my máme vyvrcholenie, respektíve hlavný bod programu o štvrtej poobede, ale mienime tu byť počas celého dňa. O chvíľu nám prídu plechové sudy a my sa budeme snažiť upozorniť na to, že občania sú stále tu,” povedal jeden z organizátorov demonštrácie Peter Pčolinský. Na dnešný míting usporiadatelia pozvali okrem nespokojných občanov aj školských odborárov a predstaviteľov komory sestier. „Učitelia sľúbili, že kto bude môcť, tak príde, sestričky uvítali našu podporu ich požiadavkám a uvidíme, či prídu aj ony,” doplnil Pčolinský. Na bezpečnosť a pokojný priebeh protestu dohliada niekoľko policajných hliadok. Silové zložky preventívne protestujúcich oddelili od sídla zákonodarcov kovovým zátarasami. Do budovy parlamentu by dnes mal prísť prezident SR Ivan Gašparovič i dosluhujúca premiérka Iveta Radičová (SDKÚ-DS). „Ak mám otvorene ľudsky povedať, mne sa to nepáči preto, lebo dnešný deň považujem pre SR za slávnostný... Ak by som vedel konkrétny dôvod toho protestu, možno by som sa vedel vyjadriť konkrétne, ale takto môžem vyjadriť len isté počudovanie nad tým,” komentoval konanie protestu dosluhujúci predseda parlamentu Pavol Hrušovský (KDH). Organizátori mítingu vopred jeho účastníkov prostredníctvom sociálnej siete upozornili, že dnes nebudú môcť sledovať zasadanie zákonodarcov z balkóna pre verejnosť. Jeho obmedzenú kapacitu by dnes mali využiť médiá a diplomati.
Maďarsko musí obnoviť dôveru investorov, tvrdí Brusel
11. apríla 2012 - (sita)
Maďarská vláda musí vytvoriť právny rámec, vďaka ktorému opäť získa dôveru investorov a zmierni tlak trhov na svoju ekonomiku. Vyhlásil to v stredu hovorca Európskej komisie (EK) Olivier Bailly. „Vyzývame maďarskú vládu, aby urobila všetko čo je potrebné na zabezpečenie právneho prostredia v krajine, umožnila návrat investorov a zmiernila tlak trhu na maďarskú ekonomiku,” povedal Bailly na pravidelnom brífingu. Maďarsko chce získať od EÚ a Medzinárodného menového fondu (MMF) finančnú pomoc. Začatiu formálnych rokovaní však bránia právne spory s Bruselom. Európska komisia vedie proti Maďarsku konania pre viaceré zákony, ktoré sa týkajú nezávislosti centrálnej banky, fungovania úradu pre ochranu osobných údajov alebo odchodu sudcov do dôchodku. Komisia taktiež vo februári navrhla pozastaviť od budúceho roka Maďarsku vyplácanie eurofondov v hodnote 495 miliónov eur. Zdôvodnila to príliš vysokým deficitom maďarských verejných financií.
Daň z finančných transakcií chce Maďarsko od roku 2013
11. apríla 2012 - (sita)
Maďarsko plánuje upchať diery v rozpočte novou daňou z finančných transakcií. Uviedla to v stredu maďarská internetová stránka Origo.hu, ktorá citovala vládne zdroje. Stránka konštatovala, že maďarská vláda by mohla na budúci rok prostredníctvom tejto novej dane vybrať 50 až 100 mld. forintov (HUF) v závislosti od toho, ktorých finančných transakcií by sa týkala. Maďarsko, ktoré sa snaží dosiahnuť novú dohodu o úvere s Európskou úniou a Medzinárodným menovým fondom (MMF), musí ukázať, že dokáže v tomto a budúcom roku udržať rozpočtový deficit pod hranicou 3 % hrubého domáceho produktu (HDP). Zavedenie novej dane z finančných transakcií prvýkrát naznačil minulý týždeň maďarský minister hospodárstva György Matolcsy. Povedal to pre týždenník Heti Válasz, ale neuviedol nijaké podrobnosti o čase zavedenia dane alebo o jej výške. Budapešť sľúbila, že na budúci rok zruší dane, ktoré uvalila na sektory telekomunikácií, energetiky a na maloobchodné reťazce a na polovicu zníži mimoriadne zdanenie bánk. Tieto dane krajina zaviedla v roku 2010.
Maďarsko zavedie daň z finančných transakcií
5. apríla 2012 - (sita)
Maďarská vláda plánuje zaviesť daň z finančných transakcií. Napísal to maďarský minister hospodárstva György Matolcsy v článku pre štvrtkové vydanie týždenníka Heti Válasz. „Vo finančnom systéme neexistuje daň z transakcií. V čase, kedy presúvame daňové zaťaženie smerom k obratu a spotrebe, musíme zaviesť daň z finančných transakcií,” napísal minister. Matolcsy, ktorý je architektom série neštandardných ekonomických opatrení, však nepovedal nič podrobnejšie o načasovaní a výške dane z transakcií. Medzi jeho predchádzajúce kroky patrí zavedenie najvyššej bankovej dane v Európe a program jednorazového splatenia hypotekárnych úverov v zahraničnej mene pri kurze, ktorý je v porovnaní s aktuálnym kurzom na trhu výhodnejší pre veriteľov. Tento program bankám spôsobil vysoké straty.
Obnovíme niekdajšiu slávu Kúrie, najvyššieho súdu, tvrdí Viktor Orbán
4. apríla 2012 - (tasr)
Maďarská vláda je odhodlaná obnoviť niekdajší lesk Kúrie - najvyššieho súdu - a preto je pripravená zariadiť, aby sa táto inštitúcia čo najskôr vrátila do svojho pôvodného sídla. Vyhlásil to dnes v Budapešti pri príležitosti osláv 150. výročia obnovenia Kúrie predseda maďarskej vlády Viktor Orbán. Podľa agentúry MTI Orbán na margo zmenených pravidiel odchodu sudcov do dôchodku, kvôli ktorým vyjadrila svoje obavy aj Európska komisia, konštatoval, že negatívne odozvy na tento krok sú mu jasné, ale ako podčiarkol, parlament toto opatrenie považuje za úpravu všeobecného dôchodkového systému, a nie systému justície. V prípade každého sudcu budú postupovať v tejto otázke veľmi obozretne, vyhlásil premiér a zdôraznil, že prácu sudcov si vláda veľmi váži. Predseda Kúrie Péter Darák v prejave vyzdvihol, že Kúria, ktorá má „tisícročnú tradíciu”, má významnú úlohu zachovania národa. Pripomenul nápis na pôvodnej budove oproti parlamentu, ktorý znie: „Spravodlivosť je základným kameňom moci”. V súčasnosti sídli v zmienenej budove Maďarské národopisné múzeum. Darák deklaroval, že sa zo všetkých síl bude snažiť o to, aby sa na všetkých súdoch v Maďarsku vynášali spravodlivé a upokojujúce rozsudky. Týmto podujatím si v Maďarsku pripomenuli, že 3. apríla 1861 - v čase po období absolutizmu, ktorý nasledoval po potlačení protihabsburskej revolúcie v rokoch 1848-49 - obnovili fungovanie Kúrie. Tá existovala od roku 1723 s uvedenou prestávkou až do roku 1949. Slávnostnej akcie sa zúčastnili aj minister pre verejnú správu a spravodlivosť Tibor Navracsics, predseda Maďarskej advokátskej komory János Bánáti a generálny prokurátor Péter Polt. Kúria sa stala právnym nástupcom najvyššieho súdu od 1. januára 2012. Jej najdôležitejším cieľom a úlohou je priebežne zlepšovať odbornú úroveň praxe v rozhodovacom procese, povedal Darák koncom vlaňajšieho roka ešte pred nástupom do funkcie.
Predseda maďarského parlamentu:
Mojím kandidátom je János Áder
6. apríla 2012 - (tasr)
Dočasný najvyšší maďarský predstaviteľ, predseda parlamentu s právomocami prezidenta László Kövér vo štvrtok vo vysielaní Echo TV prezradil, že jeho kandidátom na post hlavy štátu je jeho stranícky kolega z vládnej strany Maďarský občiansky zväz-Fidesz, bývalý predseda parlamentu János Áder. On je mojím kandidátom, konštatoval, avšak dodal, že to je z hľadiska iných iba jeden názor. Kövér súčasne poznamenal, že nemá v úmysle rozhodovať za dlhoročného spolubojovníka a priateľa, ale domnieva sa, že je to vynikajúci človek, ktorý by bol vhodný na túto funkciu. Osobne Ádera rád podporí v prípade, že by kandidatúru prijal, vyplynulo z jeho slov. Na margo možnej vlastnej kandidatúry druhý z favorizovaných predstaviteľov vládnej strany László Kövér konštatoval, že nepatrí medzi tých, ktorí by sa báli zodpovednosti, avšak v danom prípade pozná vhodnejšiu osobu -a to nie jednu - na túto funkciu, ako je on sám. Priamej odpovedi na otázku, či patria medzi takéto osoby aj už medializovaní potenciálni adepti z rôznych politických táborov, sa predseda maďarského parlamentu vyhol. Pripustil však, že nie všetkých považuje za vhodné osobnosti do tejto funkcie. Rodák z Csorny János Áder (52) stál v roku 1988 pri zrode Fideszu. O desať rokov neskôr vystriedal socialistu Zoltána Gála na čele maďarského parlamentu, ktorý viedol ako predseda až do roku 2002. Je absolventom štúdia práva na budapeštiankej Univerzite Loránda Eötvösa (1983). V súčasnosti je ženatý otec troch dcér a jedného syna europoslancom.
Kövér: Nemôžeme vziať prezidenta z Marsu
Všetci doterajší maďarskí prezidenti mali nejakú politickú väzbu, konštatoval v súvislosti s nomináciou novej hlavy štátu predseda parlamentu László Kövér, ktorý po odchode Pála Schmitta vykonáva kompetencie prezidenta. „Môžem to aj takto povedať: nemôžeme priniesť prezidenta z Marsu,” povedal Kövér v rozhovore pre dnešné vydanie maďarského denníka Magyar Hírlap. „Očakávaním voči osobe prezidenta je, aby dokázal stelesniť jednotu národa,” dodal Kövér a pripomenul, že Árpád Göncz bol nominovaný Zväzom slobodných demokratov (SZDSZ) a Katalin Sziliovú v roku 2005 nominovala Maďarská socialistická strana (MSZP), pričom socialisti tvrdili, že by mohla byť zjednocujúcou prezidentkou aj ako členka strany. Vytkol, že teraz všetci kritizujú Maďarský občiansky zväz-Fidesz, za to, že chce nominovať svojho straníka. Premiér Viktor Orbán má 16. apríla predložiť nomináciu na post nového prezidenta. Nomináciu musí schváliť najskôr predsedníctvo strany, vláda, aj poslanecký klub.
Premiér Viktor Orbán zverejnil svoju diplomovú prácu
4. apríla 2012 - (tasr)
Text diplomovej práce maďarského premiéra Viktora Orbána je od dnešného dňa v plnom rozsahu k dispozícii na jeho stránke www.orbanviktor.hu. Informovala o tom tlačová agentúra MTI s odvolaním sa na šéfa tlačového štábu predsedu maďarskej vlády Bertalana Havasiho. V úrade predsedu vlády sa podľa jeho slov dozvedeli z médií o tom, že knižnica právnickej fakulty budapeštianskej univerzity odmietla údajne na príkaz dekana fakulty vydať prácu, o ktorú sa zaujímali redaktori denníka Népszabadság. Ako informoval Népszabadság, univerzita sa so žiadosťou o odobrenie takéhoto postupu obrátila na šéfa národnej inštitúcie pre ochranu osobných údajov Attilu Péterfalviho, od ktorého dostala informáciu, že má právo na obmedzenie prístupnosti dokumentu. Následne preniklo na verejnosť, že u dekana chce v záujme zverejnenia práce intervenovať Péter Szijjártó, hovorca premiéra Viktora Orbána. V Maďarsku viedli podozrenia z plagiátorstva v prípade dizertačnej práce prezidenta Pála Schmitta k odňatiu jeho doktorského titulu a následnému odstúpeniu z funkcie hlavy štátu.
Peštiansky perkelt Gregora Martina Papucseka - Diplom
Taký lov po diplomoch a diplomovkách (diplomových prácach) tu ešte nebol! A to všetko spôsobila jedna dizertačná práca! Ktorá bola opísaná, ukradnutá, plagizovaná. Hoci jej „autor“ to popiera a bude hľadať satisfakciu na súde. Ale to už pravdepodobne nebude zaujímať nikoho. A keď to aj bulvárne médiá odsledujú, budú to kvalifikovať ako „akt dovarenia“ vo vlastnej šťave. Možno sa ešte trocha oživia po internete žarty na úkor nášho exdoktora báčika Paľa, ale to už bude všetko, kauza postupne vychladne.
Roztrhlo sa vrece s kandidátmi na maďarského prezidenta
4. apríla 2012 - (tasr)
O možných zárukách vecnej spoluúčasti maďarskej opozície na výbere budúcej hlavy štátu rokovali dnes v Budapešti predstavitelia Maďarskej socialistickej strany (MSZP), strany Politika môže byť iná (LMP) a Demokratickej koalície (DK). Účastníci konzultácií, ktoré sa konali z iniciatívy socialistov, sa podľa agentúry MTI nevenovali personálnym aspektom výberu budúcej hlavy štátu, ale garanciám, ktoré by opozícii mali zaručiť efektívnu účasť na jej voľbe. MSZP preto v parlamente navrhne novelu ústavy, podľa ktorej by na zvolenie prezidenta nestačila dvojtretinová, ale až štvorpätinová väčšina. Socialisti by však považovali za prijateľné, ak by Fidesz akceptoval, že svojho kandidáta prezentuje po schválení štvorpätinovou väčšinou. V zdôvodnení tohto postupu riaditeľ frakcie MSZP József Tobiás zdôraznil, že je v danej politickej situácii dôležité obnoviť prestíž inštitútu prezidenta. Za vhodného kandidáta by preto podľa vlastných slov považoval nadstranícku osobnosť, tešiacu sa všeobecnému uznaniu verejnosti, človeka napomáhajúceho konsenzu a hľadajúceho kompromisy. LMP a DK si chcú vlastné postoje v tejto otázke vyjasniť do utorka 10. apríla, keď sa uskutočnia ďalšie konzultácie predstaviteľov politických strán, tentoraz aj za účasti vládnuceho Fideszu. DK aj po tomto rokovaní potvrdila, že naďalej navrhuje do funkcie duchovného Gábora Iványiho, ktorý je známy svojimi aktivitami v sociálnej sfére. MSZP už skôr naznačila, že by si vedela predstaviť návrat Lászlóa Sólyoma do prezidentskej funkcie, ale spomenula aj ďalšie uznávané maďarské osobnosti: jadrového fyzika, akademika Józsefa Pálinkása alebo farmakológa, niekdajšieho predsedu Maďarskej akadémie vied Szilvesztera E. Viziho. LMP vlastného kandidáta doteraz neprezentovala a ani tak zrejme neučiní. Ultrapravicové Hnutie za lepšie Maďarsko-Jobbik do prezidentskej funkcie navrhuje svoju europoslankyňu Krisztinu Morvaiovú a niekdajšieho poslanca, exministra obrany Lajosa Füra. Informoval o tom dnes v Budapešti predseda strany Gábor Vona po zasadaní jej predsedníctva. Súčasne avizoval, že hnutie sa obráti na premiéra Viktora Orbána a vládnuc strany so žiadosťou o veľkorysosť, aby do prezidentskej funkcie nezvolili ďalšieho svojho obľúbenca. Líder Jobbiku mieni presadzovať možnosť nominácie viacerých kandidátov a hlasovanie poslancov bez záväzných odporúčaní straníckych centrál. Zároveň upozornil, že národné cítenie oboch kandidátov Jobbiku je nespochybniteľné, podobne ako ich doktorandské práce - obaja sú univerzitnými pedagógmi a ani jeden nie je členom Jobbiku. Znalci pomerov napriek množstvu osobností, ktoré sa spomínajú ako možní alebo už oficiálni kandidáti na prezidentský úrad, predpokladajú, že nástupcom Pála Schmitta sa stane kandidát najsilnejšej politickej strany Maďarského občianskeho zväzu-Fidesz premiéra Viktora Orbána. Názory sa mierne rozchádzajú iba v tom, či sa hlavou štátu stane jeden z dvojice favorizovaných spoluzakladateľov strany, ktorú tvoria predseda parlamentu László Kövér (momentálne plniaci aj funkciu dočasného prezidenta) a jeho niekdajší predchodca na čele zákonodarného zboru János Áder, alebo prednosť dostane iná, síce Fideszu blízka, avšak nadstranícka osobnosť tešiaca sa všeobecnému uznaniu v spoločnosti. Odpoveď na tieto otázky by mala byť známa 16. apríla, keď by premiér Viktor Orbán ako líder Fideszu mal predložiť konkrétny personálny návrh.
László Kövér: Jestvuje osoba vhodnejšia na prezidentský post ako ja
Jeden z horúcich adeptov na prezidentský úrad v Maďarsku, predseda parlamentu László Kövér, ktorý až do zvolenia nástupcu odstúpivšieho Pála Schmitta vykonáva právomoci hlavy štátu, pozná vhodnejšiu osobnosť na tento post ako je on sám. Vyplýva to z rozhovoru, ktorý politik vládnucej strany Fidesz poskytol týždenníku Heti Válasz. O rozhovore s predstihom informovala maďarská tlačová agentúra MTI. „Aj v minulosti jestvovala osoba, ktorá bola vhodnejšia na túto funkciu ako ja, aj teraz je taká,” uviedol predseda budapeštianskeho zákonodarného zboru na poznámku, že sa jeho meno hneď po Schmittovej rezignácii objavilo medzi favoritmi na jeho nástupcu. László Kövér, ktorý svojho času nepatril medzi stúpencov zvolenia Pála Schmitta za maďarského prezidenta, sa ohradil proti vytrhávaniu jeho vtedajších výrokov z kontextu. Pripomenul, že v lete 2010 hovoril iba o tom, že jestvuje aj vhodnejší kandidát. Odkedy však Schmitt čelil diskreditačnej kampani, Kövérove šance sa v porovnaní s ním ešte zvýšili, vyplynulo z rozhovoru. Podľa vlastných slov špinavú kampaň označil za nedôstojnú. Za poučenie z kauzy plagiátorstva považuje to, že všetci, ktorí akceptujú nomináciu na post prezidenta, by sa mali pripraviť na najhoršie. S dešpektom a sarkazmom sa Kövér vyjadril o predstaviteľoch opozičných strán Politika môže byť iná (LMP), Hnutie za lepšie Maďarsko-Jobbik, Maďarská socialistická strana (MSZP) i Demokratická koalícia (DK).
Rok padajúcich prezidentov
5. apríla 2012 - (čtk)
Začiatok roka 2012 vyzerá byť osudovým pre stredoeurópskych prezidentov. Po demisii nemeckého prezidenta Christiana Wulffa končí aj maďarská hlava štátu Pál Schmitt. Svoj odchod oznámil ani nie týždeň po tom, čo mu univerzita v Budapešti odobrala doktorský titul. Podľa posudku odbornej komisie P. Schmitt odpísal veľkú väčšinu svojej dizertačnej práce. Jeho demisiu požadovala opozícia, premiér Viktor Orbán sa ho spočiatku zastával. Správy o podozreniach z plagiátorstva sa v súvislosti s prezidentom po prvýkrát objavili v januári. Komisia Semmelweisovej univerzity podrobila jeho 215-stranovú dizertačnú prácu z roku 1992 na tému Analýza programu moderných olympijských hier rozboru. Zistila, že P. Schmitt úplne alebo čiastočne opísal 180 strán z práce Nikolaja Georgieva, svojho vtedajšieho kolegu z Medzinárodného olympijského výboru. Ďalších 17 strán malo byť totožných so štúdiou profesora sociológie Hamburskej univerzity Klausa Heinemanna. Predtým, než P. Schmitt vstúpil do vrcholnej politiky, preslávil sa ako dvojnásobný olympijský víťaz v šerme. Maďarského prezidenta volí parlament, v ktorom má Fidesz spolu s KDNP dvojtretinovú väčšinu.
Meno prezidenta povie Orbán
4. apríla 2012 - (Hospodárske noviny)
Po odstúpení svojho kľúčového spojenca, prezidenta Pála Schmitta kvôli afére plagiátorstva, hľadá maďarský premiér Viktor Orbán (na snímke) vhodného kandidáta na hlavu štátu. Vláda ho včera vyzvala, aby jeho meno predložil už 16. apríla. Politológovia však upozorňujú, že sa na čelo krajiny dostane ďalšia bábka vládnej strany Fidesz. „Orbán mení maďarskú ústavu a zákony. Aby mohol zostať pri moci čo najdlhšie, využije svoju ústavnú väčšinu a presadí do tejto funkcie svojho kandidáta,” povedal pre HN politológ Jiří Pehe. Ako o možnej budúcej hlave štátu sa u našich južných susedov hovorí o Lászlóovi Kovérovi, súčasnom predsedovi parlamentu. Ten po Schmittovom odchode dočasne zastúpi hlavu štátu. Najvyššia funkcia v krajine by mohla pripadnúť aj europoslancovi Jánosovi Áderovi, ktorý v minulosti šéfoval maďarskému parlamentu. Obaja politici sú pritom spoluzakladateľmi pravicového Fideszu a tiež blízkymi ľuďmi premiéra Orbána. Ten podľa expertov pretlačí svojho kandidáta práve vďaka ústavnej väčšine, ktorú má v parlamente. Prezidenta v Maďarsku totiž volia poslanci. Zoznam možných kandidátov je však podľa maďarského spravodajského serveru index.hu oveľa dlhší. V hre je aj meno terajšieho šéfa maďarskej diplomacie Jánosa Martonyiho či bývalého predsedu maďarskej Akadémie vied Viziho E. Szilvesztera. Čoraz častejšie sa hovorí aj o podpredsedovi Európskeho parlamentu Lászlóovi Tökésovi. Všetky parlamentné strany sa včera jednoznačne zhodli na tom, že tento post musia obsadiť kvôli záujmom krajiny čo najskôr.
Orbán chce prezidenta pravicovejšieho ako on
4. apríla 2012 - (Pravda)
Má päťdesiatdeväť rokov, právnické vzdelanie, prax z pôsobenia na čele parlamentu, zo študentských čias sa priatelí s premiérom Viktorom Orbánom, s ktorým v roku 1988 spoluzakladal Fidesz. Poznávacie znamenie: nosí fúzy. Tento popis horúceho favorita na post maďarského prezidenta má jeden háčik. Sedí na dve osoby: doterajšieho šéfa parlamentu a dočasnú hlavu štátu László Kövéra a europoslanca Jánosa Ádera. Po pondelňajšom odstúpení Pála Schmitta, ktorý sa pre plagiátorskú aféru vzdal kresla hlavy štátu, maďarské médiá horúčkovito špekulujú, kto by ho mohol nahradiť. Premiér Orbán, ktorý sa chystá svoj návrh oznámiť až týždeň po Veľkonočnom pondelku, im trocha pomohol, keď na pondelňajšom zasadaní poslaneckého klubu načrtol svoje kritériá. „Postaví takého kandidáta, ktorý má ešte pravicovejšie názory ako on a zúčastnil sa na príprave ústavy,” napísal spravodajský portál Index, odvolávajúci sa na nemenovaných účastníkov porady. Aj podľa portálu Origo premiér trvá na tom, aby sa prezidentom stal pravičiar silne zaangažovaný do vzniku novej ústavy. „Podľa Orbána totiž útok na prezidenta bol iba prvým krokom a v partii, v ktorej ide o potopenie vlády. Nasledovať bude pokus o.rozobratie ústavy'. Preto neprichádza do úvahy politicky nezávislý kandidát napríklad z vedeckých kruhov a ani konsenzuálna osobnosť navrhnutá parlamentnými stranami,” tvrdí Origo. Ak sú jeho zdroje spoľahlivé, potom sa okruh možných uchádzačov o kreslo najvyššieho ústavného predstaviteľa výrazne zužuje. Vypadávajú z neho napríklad súčasný i predchádzajúci predseda Maďarskej akadémie vied, o ktorých sa hovorilo, že by po zahanbujúcom predčasnom odchode Schmitta mohli prezidentskému úradu vrátiť vážnosť. Spomínaným požiadavkám nevyhovuje ani šéf diplomacie János Martonyi. Navyše v čase, keď maďarská vláda za svoju neštandardnú domácu a ekonomickú politiku čelí vo svete ostrej kritike, Orbán za svojho skúseného ministra zahraničných vecí nemá zodpovedajúcu náhradu. „Orbán tak veľmi zúžil okruh, že už mohol dodať, aby kandidát mal fúzy,” uťahuje si Origo z premiérových kritérií. Kým bezprostredne po odstúpení Schmitta médiá favorizovali doterajšieho šéfa parlamentu László Kövéra, po jeho večernom dvojhodinovom rozhovore s Orbánom sa „jednotkou” stal europoslanec János Áder. Kövér, vychádzajúc z porady, na priamu otázku Indexu, či by vzal post prezidenta, len odsekol: „Teraz to nie je aktuálne.” „Nechce sa na to podujať,” prezradil denníku Népszabadság nemenovaný člen vedenia Fideszu. „Nemá na to ambície,” dodal. Podľa špekulácií maďarských médií v tom môže zohrávať úlohu nielen to, že Kövéra symbolická funkcia hlavy štátu neláka, ale aj jeho slabšia jazyková vybavenosť. Na rozdiel od neho Áder s angličtinou nemá problémy a šanca, že by ponuku prijal, je oveľa väčšia. Práve Ádera Kövér presadzoval za prezidenta už v roku 2010, keď sa pokúšal Orbána presvedčiť, že Schmitt nebude dobrý prezident. Možno na druhý pokus uspeje, tipujú maďarské médiá.
Schmitt už úlohu splnil
4. apríla 2012 - (Süddeutsche Zeitung / Sme)
Rezignácia maďarského prezidenta prišla pre Viktora Orbána vo vhodnom čase. Pál Schmitt už splnil svoju najdôležitejšiu úlohu - bez zbytočných otázok podpísal viac než 360 nových zákonov. A na dôvažok, aféra odvádza pozornosť od iných problémov: od zaseknutých rokovaní s MMF a vážnych rozpočtových ťažkostí. Najprestížnejšie zahraničné denníky konečne píšu o niečom inom ako o doráňanej maďarskej demokracii.
Metamorfóza maďarského prezidenta
3. apríla 2012 - (Štefan Markuš - Pravda)
Keď senát Semmelweisovej univerzity v Budapešti prešetroval text doktorskej dizertácie Pála Schmitta, denník Magyar Nemzet vo svojom úvodníku vyhlásil, že ak prezident stratí akademický titul, mal by odstúpiť. Premiér Viktor Orbán ako odpoveď na názor jemu nakloneného periodika zakontroval: „Maďarský prezident je nedotknuteľný!” Senát konal autonómne, prezident sa bránil. Vinil školiteľa a recenzentov dizertácie. Prečo ho neupozornili, že jeho poctivá práca nesie znaky plagiátorstva? Obvinil senát alma mater z neznalosti zákona. Doktorskú dizertáciu mala posúdiť akreditačná komisia a o odňatí titulu má rozhodnúť súd. Svoju apologetiku zopakoval v parlamente a spáchal „sebadotknutie”. Nedotknuteľný sa náhle stal dotknuteľným. Jeho abdikačný list bol stručný: „V záujme Maďarska a národa z funkcie prezidenta Maďarskej republiky odstupujem. Budapešť 2. apríla 2012. So srdečným pozdravom Pál Schmitt.” Jeho posledná veta v pozícii hlavy štátu znela: „Podľa ústavy musí prezident reprezentovať jednotu maďarského národa. Ja som sa, žiaľ, stal symbolom rozdelenia. Cítim, že je mojou povinnosťou odísť z funkcie.” Potom Orbán za spontánneho potlesku vládnych strán Schmitta vyprevadil z parlamentnej sály. V atmosfére viacerí poslanci cítili uspokojenie, že trápnej udalosti je koniec. Dôstojný odchod provládne médiá označia za vysoký štandard politickej kultúry. Nič to, že Schmitt klamal, falšoval a zavádzal. Analytici sú presvedčení, že najväčšiu zásluhu na jeho páde má slobodná tlač. Poslanci ústavnou väčšinou rozhodnutie prezidenta odobrili. Hlasovalo 349 poslancov (z 386-členného parlamentu), a to 338 áno, 5 nie (2 poslanci Fideszu a 3 kresťanskí demokrati), 6 sa zdržali (všetci za Fidesz). Maďari sú už dva roky zvyknutí, že sa hlasuje podľa Orbánovho želania. Ak metamorfózuje premiér, potom aj prezident a následne vládni poslanci. Ekvilibristický politický obrat bude však mať vlastnú interpretáciu a študenti v učebniciach dejepisu po čase zaiste nájdu chválospevy na statočnosť a múdrosť prezidenta. Asi pred dvoma rokmi Schmitta na predsedníckej stoličke parlamentu vystriedal László Kövér, teraz bola rošáda opačná. Kövér bude chvíľu zastupujúcim prezidentom, Schmitt odíde do dôchodku, do vymenovania nového prezidenta bude ďalší poslanec za Fidesz Sándor Lezsák dočasným šéfom parlamentu. Odchod z vysokej štátnej funkcie pre plagiátorstvo je novým javom v novodobých dejinách Maďarska. Ako odstúpenie Schmitta vládna strana zdôvodní ešte nevedno. Maďarská verzia „impeachmentu” (zakotveného v americkej ústave) v ústave našich južných susedov neexistuje. Schmitt nespáchal vlastizradu, neohrozil bezpečnosť štátu, iba sa zachoval neeticky. Logika vedeckej komunity zvíťazila nad športovými zásluhami. Vyčkajme na oficiálne zdôvodnenie budapeštianskeho „impeachmentu”, určite bude zaujímavé. Pál Schmitt nebol Árpádom Gönczom, Ferencom Mádlom ani Lászlóom Sólyomom. Bol prezidentom strán Fideszu a KDNP. Zrejme nezvládol vedomie, že stráca popularitu. Napriek tomu budú naňho spomínať ako na úspešného olympionika. Kandidátov na post hlavy štátu je neúrekom: László Kövér, János Martonyi, János Áder, József Pálinkás, Szilveszter E. Vizi, László Trócsányi, László Tőkés z Rumunska. Objavilo sa aj meno Józsefa Szájera, ktorý napísal novú ústavu Maďarska na iPade. Meno budúceho prezidenta však vyberie určite Orbán a dvojtretinový parlament jeho voľbu bezpečne odobrí. V Maďarsku je to tohto času naozaj tak.
Nedotknuteľný skončil
3. apríla 2012 - (Miriam Zsilleová - Sme)
Scenár je podobný. Najprv sa tvária, že nič neodpísali. Potom pripustia, že odpísali, ale nevedomky. Hneď zo všetkého obvinia novinárov, ktorí im nedovolia robiť to, prečo boli zvolení. Na chvíľu spľasnú, keď im univerzity odoberú titul, ale stále všetkých presviedčajú, že to nesúvisí s veľkými vecami, ktoré sa snažia presadiť vo svojich funkciách. Arogancia, s akou politici obhajujú neobhájiteľné, už ani nerozčúli. A zrazu demokracia zafunguje a politici zaplatia za to, že nemajú chrbtovú kosť. Nemecký exminister obrany Karl-Theodor zu Guttenberg ani v deň svojej rezignácie nerozumel, prečo musí odstúpiť pre odpísanú dizertačnú prácu, keď robí najväčšiu reformu bundeswehru v histórii. Jeden z najpopulárnejších nemeckých politikov najprv musel prísť o doktorský titul, aby zložil aj funkciu. V Maďarsku demisia prezidenta Pála Schmitta vyrazila dych o to viac, že sa niečo také stalo v Orbánovom Maďarsku. V krajine, kde o všetkom rozhoduje predseda vlády a strany, odstúpil prezident, o ktorom premiér minulý týždeň povedal, že je nedotknuteľný. V Orbánovom Maďarsku odstúpil Orbánov človek, pretože sa sám Orbán zľakol, že mu prezidentov škandál uškodí. To, že v Maďarsku zafungovala verejná mienka, dáva hlasu ulice nečakanú váhu. Dobrý pocit zvyčajne netrvá dlho. Arogantní politici sa po čase objavia v inej funkcii. Exminister Guttenberg už nepracuje v nemeckej, ale v európskej vláde. V Európskej komisii robí poradcu pre slobodu internetu, keďže o slobode preberania informácií vie svoje. A Pál Schmitt sa možno onedlho zjaví v inom úrade. Už predsa prežil jeden režim, prežije aj stratu titulu a funkcie. On na tom, že nemá chrbtovú kosť, postavil celú kariéru.
Maďarský parlament schválil zmeny v spornom zákone
3. apríla 2012 - (sita)
Maďarský parlament v pondelok schválil novelu sporného zákona, ktorý upravuje činnosť úradu na ochranu osobných údajov. Podľa tlačovej agentúry MTI týmto spôsobom reagoval na kroky zo strany Európskej komisie (EK), ktorá vyjadrila obavy zo straty nezávislosti úradu a proti Maďarsku v tejto veci začala správne konanie. Novela údajne posilňuje nezávislosť inštitúcie a obmedzuje právomoci prezidenta a premiéra pri odvolávaní jej riaditeľa. Európska komisia v rámci konania proti Budapešti začiatkom marca vydala takzvané odôvodnené stanovisko ako ďalší krok pred odovzdaním celej veci Súdnemu dvoru Európskej únie, ku ktorému pristúpi v prípade, že v stanovenej lehote nedôjde k náprave. Rovnaké kroky Brusel podniká aj v prípade sporného znižovania dôchodkového veku maďarských sudcov a od maďarskej vlády tiež požaduje ďalšie vysvetlenia týkajúce sa nezávislosti centrálnej banky.
Maďarsko ponúklo bankám lacné úvery
3. apríla 2012 - (sita)
Maďarská centrálna banka v utorok poskytla domácim bankám lacné dvojročné úvery v objeme 56 mld. HUF. Ide o prvú tranžu v rámci programu pre banky, ktoré sa zaviazali udržať objem úverov pre podnikový sektor na úrovniach z decembra 2011. Maďarská centrálna banka minulý mesiac informovala, že úverová kapacita domácich bánk je najhoršia od nedávnej finančnej krízy. Zotavenie maďarskej ekonomiky brzdia úsporné opatrenia, ktorými chce vláda znížiť rozpočtový deficit. Budapešť zároveň čelí právnemu sporu s Európskou komisiou po tom, čo vlani presadila zákon, ktorý podľa kritikov ohrozuje nezávislosť tamojšej centrálnej banky. Spor s európskymi inštitúciami bráni aj začatiu rozhovorov o úverovom programe, ktorý chce Budapešť získať od EÚ a Medzinárodného menového fondu (MMF).
Maďarský priemysel medziročne posilnil
6. apríla 2012 - (sita)
Priemyselná produkcia Maďarska vo februári medziročne posilnila o 1,1 % po tom, ako v januári o 0,5 oslabila. Vyplýva to z predbežných neupravených údajov, ktoré v piatok zverejnil štatistický úrad krajiny (KSH). Analytici očakávali, že priemyselná výroba vo februári medziročne o 1 % oslabí. Štatistický úrad však uviedol, že januárovú aj februárovú priemyselnú produkciu v porovnaní s vlaňajškom podporil väčší počet pracovných dní. Kalendárne upravená priemyselná výroba Maďarska vo februári medziročne o 3,4 % oslabila. Medzimesačne priemyselná výroba krajiny podľa sezónne a kalendárne upravených údajov vo februári posilnila o 0,8 % po tom, ako v januári vzrástla o 2,2 %. „Neupravené údaje sa ukázali oveľa lepšie ako upravené v dôsledku vplyvu väčšieho počtu pracovných dní. Význam má hodnotenie medzimesačnej zmeny, ktorá ukázala rast o 0,8 %, čo je mierne slabšie, ako sme očakávali. Z tohto hľadiska ide o trochu negatívne prekvapenie,” povedal Zoltán Árokszállási, analytik Erste Bank.
Schodok v rozpočte Maďarska dosiahol 90 percent z ročného deficitu
6. apríla 2012 - (tasr / reuters)
Schodok v rozpočte Maďarska už na konci marca dosiahol takmer 90 % z deficitu, ktorý vláda naplánovala za celý tento rok. To ešte zvýši tlak na kabinet v Budapešti, aby udržal výdavky na uzde, ak chce aj na budúci rok dostať príspevky z eurofondov. Európska únia (EÚ) vedie proti Maďarsku disciplinárne konanie pre nadmerný rozpočtový deficit už od jeho vstupu do bloku 1. mája 2004. Maďarsko má najväčšie dlhy spomedzi krajín strednej Európy a snaží sa získať pohotovostný úver od EÚ a Medzinárodného menového fondu, aby znížilo svoje náklady na obsluhu dlhov. Podľa najnovších údajov na konci 1. štvrťroku 2012 dosiahol rozpočtový deficit Maďarska 230,9 miliardy forintov (780,20 milióna eur), čo predstavuje 89,8 % z tohoročného plánovaného schodku. Na príčine sú jednak vyššie náklady na obsluhu dlhov a zároveň nižšie rozpočtové príjmy ako v rovnakom období minulého roka 2011. Analytici ale v tejto súvislosti pripomínajú, že Maďarsko každý rok v rozpočte výdavky preháňa a že príjmy z mimoriadnej krízovej dane, ktorú vláda vyrubila bankám a veľkým spoločnostiam, prídu do rozpočtu až koncom roka. Slabé vyhliadky maďarskej ekonomiky neumožňujú presnejšie odhadnúť, o koľko musí Maďarsko zredukovať svoje výdavky v tomto a nasledujúcom roku, keď by mala Budapešť skončiť s výberom kontroverznej krízovej dane. Táto daň patrí medzi najvyššie v Európe a od zavedenia v roku 2010 prináša do rozpočtu takmer 200 miliárd HUF ročne. Ministerstvo financií vo štvrtok (5.4.) vyhlásilo, že splní rozpočtové ciele v tomto aj nasledujúcom roku a je odhodlané zaviesť „prísnu, disciplinárnu fiškálnu politiku”. Ministri financií EÚ na marcovom summite schválili zastavenie príspevkov z európskych fondov Maďarsku na budúci rok, pretože nedodržiava rozpočtovú disciplínu. Odkázali však Budapešti, že ak do júna prijme opatrenia na konsolidáciu verejných financií, môže sa týmto sankciám vyhnúť.
Maďarsko takmer vyčerpalo ročný deficit
5. apríla 2012 - (čtk / reuters)
Deficit štátneho rozpočtu Maďarska sa za prvý štvrťrok priblížil limitu stanovenému na celý tento rok. Podľa údajov ministerstva financií mala krajina na konci marca deficit 230,9 miliardy forintov (780 miliónov eur), čo zodpovedá úrovni 89,8 percenta z celoročného deficitu. Dôvodom sú čiastočne vyššie náklady na obsluhu dlhu a nižšie príjmy v porovnaní s rovnakým obdobím 2011. Správa zvýši tlak na obmedzenie výdavkov vlády, ktoré má odvrátiť hrozbu odstrihnutia od peňazí z Európskej únie. EÚ minulý mesiac zaviedla proti Maďarsku disciplinárne konanie, pretože krajina má nadmerný rozpočtový deficit od svojho pripojenia k EÚ v roku 2004. Krajine zmrazila peniaze z Kohézneho fondu. Maďarsko má tiež najvyššiu zadlženosť z krajín strednej Európy a usiluje sa o pôžičku od Medzinárodného menového fondu a EÚ, ktorá mu má pomôcť znížiť vysoké náklady na dlh. Hovorca MMF Gerry Rice dnes potvrdil, že fond viedol ďalšie kolo neformálnych rokovaní s hlavným maďarským vyjednávačom. Zatiaľ však nebol stanovený termín pre začatie formálneho rokovania o pôžičke od MMF. Analytici upozorňujú, že rozpočtové výdavky Maďarska bývajú každoročne nadhodnotené. V tomto roku by tiež mali rozpočet ešte podporiť dodatočné príjmy z krízovej dane pre banky a firmy. Ministri financií EÚ rozhodli pozastaviť Maďarsku od budúceho roka prístup k takmer pol miliarde eur z Kohézneho fondu, pretože dostatočne nebojuje proti nadmerným rozpočtovým deficitom. Budapešť však môže ešte toto rozhodnutie zmeniť, ak do konca júna predstaví nápravné opatrenia. Ministri budú 22. júna prehodnocovať svoje rozhodnutie a ak ich Maďarsko presvedčí, že podniká dostatočné kroky na zníženie deficitu, svoje rozhodnutie zrušia.
Herec Ivo Gogál opúšťa Bratislavu - V Maďarsku si kúpil unikať
4. apríla 2012 - (Plus jeden deň)
Hercovi Ivovi Gogálovi (53) sa zunoval ruch Bratislavy a svoj byt v historickom centre hlavného mesta vymenil za vidiek. Vášnivý rybár totiž zalovil v maďarských vodách a kúpil sedliacky dom neďaleko dedinky Dunakiliti. Rodák zo Zvolena kedysi vlastnil chalupu na Záhorí a pred časom sa rozhliadol po niečom bližšom. Do hľadáčika mu padol originálny dom v Rábsko-Mošonsko-Šopronskej župe. „Je to pár kilometrov od Petržalky. Na konci pozemku mi tečie rameno Dunaja. Žijem v prírode a môžem viac času tráviť na rybách,” priznal Gogál pre mesačník Poľovníctvo a rybárstvo. Ivo Gogál maďarčinu zatiaľ neovláda. „Musím to časom ako-tak zvládnuť. Ale nie je to ľahké. Aj keď sa na mňa čo-to nalepí, rýchlo mi to z tej starej hlavy vypadne,” smeje sa herec, ktorý nám nedávno priznal zdravotné problémy. „Mal som niekoľko mozgových príhod, poslednú pred rokom. Nemôžem pracovať pod veľkým stresom, aby sa mi nestalo to najhoršie. Šetrím sa,” povedal denníku PLUS Jeden deň. Štýlový vidiecky dom obmývaný pokojným ramenom a dýchajúci romantikou je pre Gogálovo zdravie doslova oázou. Podľa realitnej internetovej stránky sa cena tohto raja začína pri sume 180-tisíc eur. Umelec však vlastní lukratívny byt v centre hlavného mesta, ktorý zrejme čoskoro ponúkne na predaj.
Výzva pilíšskych Slovákov: Pomôžme Krásnej Hôrke!
Apríl 2012 - (www.oslovma.hu)
Krásnu Hôrku, jeden z najkrajších hradov našej materskej krajiny, postihol ničivý požiar. Katastrofa tohto historického skvostu mimoriadneho významu ako súčasti kultúrneho dedičstva sa hlboko dotkla aj Slovákov v Maďarsku. Združenie a regionálne kultúrne stredisko pilíšskych Slovákov (ZRKSPS) sa rozhodlo pomôcť samospráve v Krásnohorskom Podhradí zriadením osobitného bankového účtu „Krásna Hôrka“ a koordinovaním finančnej zbierky na podporu obnovy zničeného hradu v kruhu krajanov. ZRKSPS vyzýva všetky miestne, regionálne a celoštátne občianske organizácie, spolky, inštitúcie, volené zbory Slovákov v Maďarsku a všetkých občanov, ktorí chcú pomôcť, aby prispeli na účet akoukoľvek finančnou čiastkou. Číslo účtu: Pilisvörösvár és Vidéke Takarékszövelkezet 65700110-10821178 „Krásna Hôrka“.
Obnova Krásnej Hôrky za 25 euro
11. apríla 2012 - (Pravda)
Teda ak priemerná slovenská rodina takouto sumou prispeje. Samozrejme sa Krásna Hôrka bude obnovovať aj tak a to hlavne z poistenia. Napriek tomu je však potrebné preukázať niečo ako angažovanosť, pretože ide o kultúrnu pamiatku veľmi veľkého významu. A zároveň ide o spoločné slovensko-maďarské historické dedičstvo. Prezident Gašparovič sa zaviazal prispieť sumou 1000 euro a vyzval nových poslancov aby svoj prvý plat odovzdali na Krásnu Hôrku. Zapojte sa aj vy do pomoci pre túto pamiatku, ktorá vyhorela kvôli neexistencii normálneho preventívneho systému, nech už bola prvopríčina akákoľvek. Prispejte takouto alebo hoci aj menšou sumou - preukážte solidaritu a zmysel pre spoločné hodnoty.
Navždy stratené
Škody po požiari na hrade Krásna Hôrka sú obrovské,
zhoreli jedinečné a nenahraditeľné exponáty
29. marca 2012 - (Vanda Jakubová - Plus 7 dní)
Ničivý požiar Krásnej Hôrky nenechal chladným azda nikoho na Slovensku. Zatiaľ sú známe len predbežne vyčíslené škody pohybujúce sa nad závratnou hranicou osem miliónov eur. Je všeobecne známe, že vyhorela najstaršia časť hradu - gotický palác, poškodená je baroková kaplnka, celá hradná strecha a jedna časť stropu na hrade spadla. Čo sa týka konkrétnych exponátov, vyjadrenia kompetentných sú opatrné. Stále hovoria „iba” o desiatich percentách poškodených predmetov. Medzi nimi však boli kúsky s nevyčísliteľnou kultúrnou a historickou hodnotou. Zatiaľ rátajú: „Pred ohňom sa podarilo uchrániť väčšinu interiérov a 90 percent pamiatok, no škody sú aj tak nesmierne. Podarilo sa zachrániť ucelené andrássyovské zbierky, ktoré sú významné nielen pre Slovensko, ale pre celú Európu,” opisuje stav unikátov generálny riaditeľ Slovenského národného múzea Rastislav Púdelka a dodáva: „Presné číslo poškodených alebo nenávratne zničených exponátov zatiaľ nevieme. Stále prebieha revízia a robí sa súpis.” Koľko kusov z takmer úplne vyhoreného gotického paláca ľahlo popolom, nekonkretizoval. „Boli tu poškodené sečné a bodné zbrane, meče a šable. Tie sa roztavili. Zhoreli však aj repliky, napríklad dobové kostýmy či zbierkové predmety, ktoré sa viažu k remeslám, to však nie sú tie najvzácnejšie,” prízvukuje Púdelka. Pri pohľade na spúšť po požiari puká srdce i expertovi na sídla a zbierky rodu Andrássyovcov Júliusovi Barczimu. „Po druhej svetovej vojne zostalo na Slovensku asi iba šesť takých historických interiérov, ktoré sa nerozkradli. Šesť z celkového počtu 450! Počítajme teda a pokúsme sa predstaviť si, koľko asi môže stáť meč Jána Zápoľského, ktorý mal vo svojej zbierke gróf Emanuel Andrássy a teraz sa povaľuje pokrivený a zničený v troskách hradu?” pýta sa historik umenia. Konkrétne tento kus považuje za nenahraditeľný. Cennosti: Práve u Andrássyovcov malo podľa odborníka zberateľstvo veľkú tradíciu, a preto boli ich zbierky umeleckých predmetov obrovské. „Viacerí členovia rodu takmer tristo rokov zhromažďovali umelecké diela, starožitnosti, prírodniny a budovali knižnicu. Po druhej svetovej vojne veľká väčšina súkromných zbierok na Slovensku zanikla, tá andrássyovská je jednou z mála zachovaných,” vysvetľuje Barczi. Unikátna zbierka obsahuje výtvarné diela, maľby, sochy, grafiky, starožitnosti, umelecko-priemyselné cennosti a kuriozity, ako je napríklad lebka gemerského zbojníka Dovčíka. Poškodených exponátov je hneď niekoľko. Sutina zo stropu, ktorá spadla po požiari, zasiahla podľa informácií Barcziho veľký stôl, niekoľko stoličiek, rozmerný obrus z osemnásteho storočia a barokové zrkadlo. „Názory odborníkov na datovanie a štýlové zaradenie sa rôznia. V každom prípade však išlo o mimoriadne zaujímavú súpravu stoličiek s nerovnakou výškou sedacej časti a motívom Attilu na koženom poťahu,” konkretizuje jednotlivé kúsky historik. Unikátne boli i tri zvony v barokovej kaplnke, ktoré oheň doslova roztavil. „Starých zvonov máme málo, v pohnutých obdobiach sa zhadzovali a odlievali sa z nich delá, ešte aj počas prvej svetovej vojny. Krásnohorské boli od vojny ušetrené, až do tohto požiaru. Tieto zvony zvolávali veriacich na omše a zvonili, keď sme pochovávali našich starých rodičov, priateľov či susedov. Naposledy tupo zazvonili, keď sa rútili z výšky na premočené klenby barokovej kaplnky.” Za najväčšiu skazu považuje práve požiar gotického paláca, v ktorom boli vystavené najkrajšie orientálne a európske zbrane. „Meče s rukoväťami vykladanými perleťou, polodrahokamami, vyrezávané pažby pušiek. Meč Jána Zápoľského pochádzal zrejme zo šestnásteho storočia, podrobnejšie ho však nikdy nebádali,” upresňuje. Podľa jeho vedomostí je dnes ťažké povedať, čo ktorý Andrássy získal. Zbrane a starožitnosti súvisiace s uhorskými dejinami však zbieral predovšetkým Emanuel I. a jeho syn Gejza I. zo staršej betliarskej vetvy, zrejme oni boli ich vlastníkmi. Riadia sa počasím: S obnovou pamiatky nik nechce otáľať. V priebehu troch dní po dohasení požiaru hrad opustilo päťtisíc exponátov. Každý jeden kus evidovali, špeciálne zabalili a previezli do Slovenského technického múzea v Košiciach, menšie kusy putovali do múzea Betliar. Riaditeľ SNM už nariadil mimoriadnu revíziu zbierkových predmetov, a tak kurátori prechádzajú kúsok po kúsku a určujú ich poškodenie. Niektoré sú iba zadymené, iné si vyžadujú opravu. Dobové kachle či obrovský pohrebný koč, sarkofágy i vstavané skrine ostali na hrade. Zabalené a monitorované. Takisto aj vyše tristoročná múmia Žofie Serédyovej. Pôvodne sa síce uvažovalo o jej premiestnení do mauzólea, no napokon ju aj s vitrínou z hradnej kaplnky presunuli do hrobky k ostatným sarkofágom. To, že by sa ponechané exponáty mohli poškodiť či stratiť, je podľa riaditeľa SNM vylúčené. „Hrad Krásna Hôrka sa dá uzamknúť veľkou drevenou bránou a za ňou sú ďalšie dve samostatné mreže, ktoré ho uzatvárajú. Má už funkčný zabezpečovací systém. Kamerový systém nonstop monitoruje celé okolie hradu aj vnútorné nádvoria. Navyše ho nepretržite stráži SBS,” objasňuje bezpečnosť národnej kultúrnej pamiatky Púdelka. A dodáva, že stopercentne ručí i za to, že pri požiari, následnom hasení a odvoze mobilných cenných exponátov sa nič nestratilo. „Všetky zbierkové predmety boli evidované a kontrolované. Máme istotu, že nič nezmizlo,” ubezpečuje ďalej. Zatiaľ čo historici kontrolujú prevezené zbierky, na hrade sa striedajú archeológovia, statici a množstvo robotníkov. Tí z hradu vynášajú tony premoknutého a požiarom zničeného materiálu a zuhoľnatených strešných trámov. „Riadime sa aj počasím. Robíme všetko pre to, aby sme hrad aspoň provizórne prekryli, kým prvýkrát nespŕchne,” prezrádza postup prác Púdelka. Prognózy v oprave sú odvážne. Kompletná oprava strechy by mala trvať približne rok, no hrad chcú pamiatkari turistom aspoň sčasti otvoriť už túto jeseň.
Benefičný koncert pre hrad Krásna Hôrka v Banskej Bystrici
2. apríla 2012 - (bystricoviny.sk)
Požiar najkrajšieho slovenského hradu Krásna Hôrka z 10.marca tohto roku zanechal miliónové škody. Vznikla verejná zbierka na obnovu hradu, ku ktorej sa pripájajú aj umelci, ktorí vystúpia v meste pod Urpínom bez nároku na honorár. V piatok 13. apríla 2012 o 17:00 hod. sa v Športovej hale Štiavničky Banská Bystrica uskutoční Benefičný koncert pre obnovu hradu Krásna hôrka. Vstupné je od 6 EUR. Návštevníci koncertu môžu prispieť na dobrú vec. V tomto prípade na urýchlené prekrytie hradných budov, nad ktorými po požiari chýbajú pôvodné šindľové strachy. S nápadom usporiadať benefičný koncert v Banskej Bystrici prišiel poslanec mestského zastupiteľstva Daniel Karas, ktorého podporilo mesto Banská Bystrica. Realizáciu má na starosti Non-stop production. Na benefičnom koncerte 13.apríla vystúpia legendárne skupiny Tublatanka a Vidiek, speváci Berco Balogh, Laco Lučenič a Marcela Molnárová. Ďalej vystúpia Suvereno feat.Paul Project, Á Conto, Muzikálové štúdio Xanadu, klavirista Jozef Hollý, Diabolské husle Jána Berkyho-Mrenicu i skvelé Duo Aratron Aspis. V bohatom programe uvidíte aj banskobystrického sólistu SND Martina Babjaka, študentov Akadémie umení BB, Matku Guráž, banskobystrické skupiny VZNCH a Družina. Divákom sa predstavia herci Ján Koleník a Eva Pavlíková, režiséri Tomáš Hulík a Ľuba Vančíková, Robo Šimko a Massriot, Jerguš Oravec, Richard Šarközy, Natália Hatalová, Aďa Luptáková, Trjof a MadDogX. Banskobystrický benefičný koncert moderujú Jana Mesiariková, Mirec Babjak a Juraj Benčík z legendárneho tria Cirque de Soleil. Príde aj starosta Krásnohorského Podhradia Peter Bollo. Súčasťou pripravovaného koncertu bude premietanie dokumentov z Krásnej Hôrky, pre deti to budú rozprávky nakrútené na tomto stredovekom sídle Andrássyovcov. Tie sa môžu zabaviť aj pri exhibičnom vystúpení psíkov Dog dancing zo Zvolena. Akademická maliarka Veronika Lučeničová-Gabčová bude zbierať umelecké diela určené na júnovú aukciu. V každom prípade kto príde v piatok 13. apríla do Športovej haly na Štiavničkách, bude mať nielen pekný kultúrny zážitok, ale prispeje ne obnovu hradu Krásna Hôrka. Nech je to teda šťastný deň pre všetkých.
Chlapci možno budú platiť do konca života
29. marca 2012 - (topky.sk)
Chlapci (11 a 12 rokov), ktorí spôsobili požiar hradu Krásna Hôrka, budú možno splácať škodu celý život. Ak súd potvrdí ich zavinenie, čaká ich vidina dlžoby vo výške osem miliónov eur. Poisťovňa sa však plnej čiastky asi nikdy nedočká. „Poisťovňa má nárok na stopercentné vymáhanie čiastky, ak je právoplatne rozhodnuté o vine osoby, ktorá spôsobila škodu,” povedala Zuzana Hliváková z poisťovne Generali Slovensko, ktorá je spolupolupoisťovateľom hradu. Avšak pravdepodobnosť, že chlapci z rómskej osady by dali dokopy takú sumu, je mizivá. Ak je vinník mladší ako 14 rokov, poisťovňa môže škodu vymáhať od jeho zákonného zástupcu, čiže od rodičov. Ak vinník pohľadávku nespláca, prichádza do úvahy exekúcia jeho majetku. „Pri mnohomiliónových škodách nie je možné vymáhať celú sumu,” pripustila Hliváková. Dvaja chlapci si 10. marca zapaľovali cigaretu pod hradom, od ohňa sa zapálila suchá tráva a silný vietor spôsobil, že oheň zasiahol aj strechu hradu, ktorá úplne zhorela. Z poškodenej vnútornej časti sa našťastie podarilo zachrániť vyše 90 % exponátov.
Rumunský minister životného prostredia László Borbély je podozrivý z korupcie
5. apríla 2012 - (tasr)
Rumunský minister životného prostredia László Borbély sa dnes vzdal svojej funkcie po tom, ako ho prokuratúra obvinila z ovplyvňovania vyšetrovania prípadu korupcie, v ktorom mal zohrať kľúčovú úlohu. Mal sa jej dopustiť tým, že lukratívnu štátnu zákazku prisľúbil stavebnej firme, ktorá mu na oplátku vykonala nákladnú rekonštrukciu bytu. Hoci Borbély byt kúpil, následne ho prepísal na svojich príbuzných, uviedla prokuratúra. Ako informoval rumunský premiér Mihai Razvan Ungureanu, žalobcovia špeciálnej prokuratúry budú musieť požiadať parlament, aby umožnil stíhanie Borbélyho. Ten sa v ostatných týždňoch podľa prokuratúry údajne snažil ovplyvňovať vyšetrovanie prípadu, pričom urobil viaceré účelové klamlivé vyhlásenia. Prokuratúra v tomto prípade už vlani obžalovala ministrovho poradcu Szabolcsa Szépessyho a podnikateľa Ioana Ciocana. Szépessy údajne vystupoval ako prostredník pri vybavovaní rekonštrukcie Borbélyho bytu, ktorá stála v prepočte 20.000 eur. Stavebné práce v byte vykonali v roku 2011. Borbély všetky obvinenia odmieta a tvrdí, že chce dokázať svoju nevinu. Podľa vlastných slov odstúpil z funkcie preto, aby nenaštrbil dôveru vo vládu premiéra Ungureana. Borbély vo vláde zastupuje Demokratickú úniu Maďarov v Rumunsku (UDMR).
Chýbajúci úsek cyklocesty vybudujú za vyše 2 mil. eur
Do 31. decembra: Bezenye, Rajka, Čunovo, Rusovce.
5. apríla 2012 - (sita)
Za viac ako dva milióny eur vybudujú do 31. decembra chýbajúcu maďarskú časť cyklistickej siete Eurovelo 6 v úseku Bezenye, Rajka, Čunovo, Rusovce. Pre agentúru SITA to uviedla Marta Marczellová z PR agentúry Goodwill z maďarského Győru. Eurovelo - Európska sieť cyklistických chodníkov je sieť dvanástich hlavných diaľkových európskych cyklistických koridorov, ktorú spravuje Európska cyklistická federácia. Na projekte sa 85 percentami financií podieľa Európska únia, 10 percent pôjde zo štátnych rozpočtov a päť percent zaplatia samosprávy. Termín realizácie určili na odbobie od 25. októbra do 31. decembra. „Základný kameň položili v stredu 4. apríla pri spojovacej ceste Bezenye - Paprét v bode, kde sa pripojí nový chodník na už existujúcu časť, realizačné práce projektu sa tiež začali v stredu,” informovala Marczellová. Plánovaná celková dĺžka ciest je viac ako 60-tisíc kilometrov, ktoré spájajú Atlantický océan s Čiernym morom. Okrem16 kilometrov dlhej cyklistickej cesty budujú aj dve zastávky, kde môžu cyklisti oddychovať. Podľa Marczellovej budú odpočívadlá vybavené skladom na bicykle, mapou a lavicami. Cesta sa začína vo francúzskom meste Nantes a končí sa v meste Constanta. Smeruje zo západu na východ, pretína Francúzsko, ide ďalej do Švajčiarska k jazeru Boden. Popri rieke Dunaj ide až do Rumunska, cez Nemecko, Rakúsko, Slovensko, Maďarsko, Srbsko a Bulharsko, pričom v ústí Dunaja príde až k Čiernemu moru.
Dediny pri Ipli vraj vykrádajú Rómovia z Maďarska
4. apríla 2012 - (Števo Rimaj - Pravda)
Starostom niektorých obcí na juhu stredného Slovenska sa denne hromadia sťažnosti na zlodejov. Krádeže majú na svedomí skupiny neprispôsobivých ľudí z Maďarska. Tí denne prechádzajú na bicykloch cez vyschnuté časti rieky Ipeľ. Problémy majú najmä v obciach Kováčovce a Vrbovka v okrese Veľký Krtíš. Starosta Kováčoviec Jozef Filip hovorí, že zlodejov spoza Ipľa začali registrovať od vlaňajška, v posledných týždňoch chodia pravidelne. „Najskôr chodili na slovenskú stranu kradnúť drevo, dnes už berú všetko. Ľuďom odniesli z dvora železo, kotlanky používané pri zakáľačkách, ukradli aj železnú bránku pri jednom z domov, z iného domu zase zmizlo dvanásť vriec pšenice. Kým v nedávnej minulosti kradli iba za tmy, dnes im už problém nerobí ani denné svetlo,” konštatuje Filip. Sedemdesiatosemročný dôchodca Arpád Oravec, ktorý takto prišiel o jačmeň, priznáva, že sa už s manželkou boja. Pred zlodejmi sa chránia zamknutými dverami a veľkým psom na dvore. Ešte pred niekoľkými rokmi spávali pri otvorených dverách. „Všetko sa zmenilo od vlaňajška, kedy sa v Maďarsku zmenil systém vyplácania sociálnych dávok. Dotklo sa to najmä Rómov s viacerými deťmi. Niekoľko sto ich býva v osade pri maďarskej obci Hugyag, len asi kilometer od nás. Zrejme začali najprv kradnúť doma, no potom sa začali zameriavať aj na slovenské obce za Ipľom,” podčiarkol starosta. Rovnaké skúsenosti ako Kováčovce má aj neďaleká dedina Vrbovka. Starosta obce Károly Zólyomi povedal, že zahraniční zlodeji vyhľadávajú hospodárske budovy a kradnú všetko, čo sa dá speňažiť. „Okrem železa už ukradli aj dvesto metrov kábla, niekoľko bicyklov a ďalšie veci,” povedal. Obec na svoju ochranu začala využívať nezamestnaných, ktorí cez deň hliadkujú, či k nim nesmerujú nezvaní návštevníci. Krajská policajná hovorkyňa v Banskej Bystrici Petra Vašková povedala, že podľa štatistík, nebol zaznamenaný v spomínaných lokalitách zvýšený počet krádeží. Štatistiky môžu byť podľa nej nepresné preto, lebo ľudia všetko nehlásia polícii. Dodala, že ľudia by aj prípady krádeží s menšou škodou mali oznamovať polícii.
Nebezpečné vedľajšie účinky Európskej centrálnej banky
Draghiho „euro-tlačiareň” ukazuje momentálny účinok: jedno biliónová injekcia nechala explodovať akciové kurzy a aj ceny surovín. Zároveň ale stúpa aj nové nebezpečie, lebo banky opäť hromadia riziká a akcionárom príde v krátkom čase spätný úder na akciových burzách. Keď burziáni tlieskajú, nie je to bezpodmienečne dobré znamenie. - Kedy nastane konečne solídna hospodárska politika v krajinách EÚ? Na túto otázku žiaľ neexistuje v danej situácii žiadna zodpovedná odpoveď. Že by tu Slovensko mohlo ísť teraz príkladom?
Ako sa dostať k miliardám od ECB
Ako sa dostať k miliardám od ECB, založte si banku. Pár faktov na začiatok. Európska centrálna banka (ECB) je centrálna banka eurozóny. Eurozóna je územie v rámci Európskej únie tvorené štátmi, ako aj zúčastnených tretích štátov (Monaka, San Marína a Vatikánu), ktoré zaviedli euro. Za menovú politiku v eurozóne je zodpovedná práve Európska centrálna banka.
Cez Atlantik
Maďar Gábor Rakonczay pokoril druhý najväčší oceán sveta na kanoe.
5. apríla 2012 - (Rastislav Hríbik - Plus 7 dní)
Pred štyrmi rokmi generálka vo dvojici s manželkou. Teraz sa na šíre more vydal sám. Tridsaťročný maďarský architekt Gábor Rakonczay sa stal prvým človekom, ktorý pokoril Atlantický oceán na kanoe. Zvládol to za 76 dní a bez navigácie, na ktorú po tom, čo dodávateľ na poslednú chvíľu zdvihol cenu, mu už nezostali peniaze. Bez navigácie: „Pritom to bola prvá cesta, kde by sa mi navigácia naozaj zišla, no už nebolo možné plavbu odložiť,” vysvetlil Rakonczay agentúre AP. Maďarský dobrodruh vyplával z portugalského Lagosu 21. decembra minulého roku. Do cieľa na karibskom ostrove Antigua dopádloval v nedeľu 25. marca. Na obrovskú radosť svojej manželky, ktorá od neho od začiatku februára nemala žiadne správy. Jeho špeciálne upravené kanoe sa totiž počas búrky dva razy prevrátilo. Loď Vitéz, v preklade Statočný, Gábor zachránil, ale komunikačná technika odišla. Maďar zostal odrezaný od sveta. Snažil sa dať o sebe vedieť aspoň prostredníctvom kontaktu s loďami, na ktoré za ten čas narazil. No neuspel. „Zazrel som tri, no skôr, ako si ma mohli všimnúť, zmenili smer. Dalo sa to čakať. Okolo mňa občas boli aj štvormetrové vlny a moje kanoe malo výšku len jeden meter. Je mi jasné, že nebolo ľahké zazrieť ma,” prezradil Rakonczay. Napriek tomu neklesal na duchu a pádloval ďalej. Každý deň zhruba 14-16 hodín. Zvyšok času sa snažil zdriemnuť. Vždy však len na chvíľu, aby zbytočne neriskoval. V duchu vraj myslel na svojich milovaných a to mu dodávalo silu. Keď konečne dorazil k brehom Karibiku, mal dvojnásobnú radosť. Z úspešnej plavby i zo skutočnosti, že svojim blízkym mohol dať vedieť, že je nažive. Manželka Viktória, ktorá zostala v Maďarsku, sa hneď po oznámení, že je živý a zdravý, vydala za ním do Karibiku. Ani ona vtedy, keď sa neozýval, neprepadala panike. Na internetovej stránke, kam Rakonczay dovtedy umiestňoval správy z plavby, takmer každý deň špekulovala o jeho polohe. Presvedčená, že za odmlčaním nie je naozaj nič iné, len zlyhanie techniky. Obete z minulosti: Nemýlila sa, no obavy by boli namieste. Nie všetky extrémne plavby podobného charakteru sa v minulosti skončili úspechom. Pred piatimi rokmi zmizol pri pokuse pokoriť Tasmanovo more austrálsky dobrodruh Andrew McAuley. Jeho loď sa našla len 30 míľ od cieľa plavby. Prázdna. Manželka so synom márne čakali na Andrewa pri brehu. V roku 1928 sa stratil aj nemecký veterán z prvej svetovej vojny Franz Romer, ktorý sa snažil zdolať Atlantik na kajaku. Prepočul však správu o blížiacom sa hurikáne a vletel priamo do jeho centra. Viac o ňom nikto nepočul. Anglický kajakár Peter Bray v roku 2001 hneď v prvý deň svojho pokusu zaspal. Keď sa prebudil, s hrôzou zistil, že tri štvrtiny lode sú pod vodou a systém na jej odčerpávanie nefunguje. Trvalo 32 hodín, kým k nemu dorazila záchrana. Peter ich prežil v studenej vode, ktorá mala len dva stupne Celzia. Nasledujúce štyri mesiace sa učil znovu chodiť, no svojho sna sa nevzdal. O rok bol bývalý profesionálny vojak vo vodách Atlantiku opäť a tentoraz mu to vyšlo. Cestu z kanadského Newfoundlandu z írskeho prístavu Beldereg zvládol za 75 dní. Druhý najväčší oceán sveta je stále veľkým lákadlom pre dobrodruhov z rôznych kútov zemegule. Medzinárodná spoločnosť pre veslovanie na oceáne zaregistrovala už 490 pokusov, 307 úspešných. Aj v tejto chvíli sú minimálne traja odvážlivci na ceste za svojím snom. Posediačky i pokľačiačky: Rakonczayov pokus bude, zdá sa, rekord na dlhší čas. Plaviť sa v kanoe je predsa len náročnejšie než v kajaku, keďže človek má k dispozícii len jednolistové pádlo. Navyše pri takej dlhej plavbe je nutné meniť polohu. Aj Rakonczay tak robil. Zhruba každé dve hodiny. Najskôr pádloval posediačky, potom kľačal. A prečo sa na to vôbec maďarský odvážlivec dal? „To je hádam jasné. Vždy som túžil vedieť, aké to je plaviť sa sám v maličkej loďke na šírom oceáne. Bol to môj detský sen.”
Pozor na fajčenie
Za cigaretu na verejnosti hrozí v Maďarsku pokuta 170 eur
5. apríla 2012 - (tasr)
Maďarská vláda ešte vlani schválila nový zákon na ochranu nefajčiarov. A od začiatku apríla je možné vyberať pokuty za fajčenie na verejnosti. Ak si radi doprajete cigaretku, dávajte si na návšteve u južných susedov pozor. Skôr, ako si zapálite, overte si, či je to možné na mieste, kde sa nachádzate. V Maďarsku je teraz totiž zakázané fajčenie prakticky vo všetkých verejných uzatvorených priestoroch. Zákaz sa týka nielen všetkých pracovísk, ale aj reštaurácií či čakární a zastávok hromadnej osobnej dopravy. Platí aj pre podchody a vstupy do metra a detské ihriská. V uzatvorených priestoroch navyše nemožno vyčleniť fajčiarske miesta ani na pracoviskách či vo vlakoch. Priestor na fajčenie možno vyhradiť iba na otvorenom priestranstve päť metrov od vchodu do uzatvoreného priestoru. Výnimkou sú reštauračné zariadenia, kde miesto na fajčenie môže byť vonku priamo pri vchode. Jednotlivec môže dostať za porušenie zákona pokutu do výšky 50-tisíc forintov (170 eur).
Maďarsko - V slovenskom autobuse našli colníci takmer 50 kg marihuany
10. apríla 2012 - (tasr)
Maďarskí colníci odhalili v noci nadnes na maďarsko-srbskom hraničnom priechode Röszke v autobuse so slovenským evidenčným číslom kontraband takmer 50 kilogramov marihuany. Informoval o tom dnes maďarský Národný úrad pre dane a clá (NAV). Colníci sa podľa vyhlásenia NAV rozhodli prekontrolovať autobus po tom, čo dvaja vodiči a 14 cestujúcich uviedli, že nemajú nič na preclenie. Pri hĺbkovej kontrole batožín a priestorov autobusu našli pri zadných dverách v úložnom priestore vozidla v čiernom igelitovom vrecúšku schovaných 46 kilogramov látky podobnej marihuane. Colníci kontraband, ktorého hodnota dosahuje približne 90 miliónov forintov (304.000 eur), zhabali. Polícia Čongrádskej župy začala trestné stíhanie neznámeho páchateľa z podozrenia trestného činu zneužitia drog.
Zadržali ďalšieho Slováka podozrivého v prípade vraždy Fenyőa
11. apríla 2012 - (tasr)
Polícia zadržala ďalšieho Slováka podozrivého v prípade vraždy maďarského podnikateľa Jánosa Fenyőa, ktorá sa stala pred 14 rokmi. Muža zadržali na Slovensku na základe európskeho zatykača a minulý týždeň ho odovzdali maďarským orgánom, uviedli utorňajšie večerné správy maďarskej verejnoprávnej televízie. Zadržaného podozrievajú z napomáhania vopred pripravenej vraždy. Slovák mal byť údajne šoférom vraha. Súd nariadil jeho vzatie do väzby, hrozí mu až doživotné odňatie slobody. Mediálneho magnáta Fenyöa 11. februára 1998 zavraždil samopalom páchateľ na budínskej strane Margitinho ostrova, keď podnikateľ čakal na svetelnej križovatke. Vrah vyskočil zo starého vozidla značky Mitsubishi a cez okno dávkou zavraždil podnikateľa, potom z miesta činu ušiel. Očití svedkovia videli terénne vozidlo a utekajúceho muža, ktorý pod jednou bránou zahodil kabát, čiapku a zbraň, ktoré polícia našla. Podľa maďarskej tlačovej agentúry MTI spôsob vraždy svedčí o tom, že ju vykonal nájomný vrah. Vlani vo februári zadržali na Slovensku tiež na základe európskeho zatykača vydaného v Maďarsku Jozefa Roháča, ktorého podozrievajú z vraždy Fenyöa. Od 18. apríla 2011 je vo vyšetrovacej väzbe v Maďarsku. Súd hlavného mesta 18. januára predĺžil Roháčovi vyšetrovaciu väzbu do 20. apríla.
Rodinný masaker v Maďarsku:
Šialenec mačetou dobodal otca, brata aj starých rodičov
6. apríla 2012 - (topky.sk)
Poriadny masaker sa dnes odohral v Maďarsku. Útočník tam sečnou zbraňou zabil najmenej štyroch ľudí a ďalších štyroch zranil. Informovala o tom agentúra MTI s odvolaním sa na záchranárov. Ide o rodinnú tragédiu. Vrah, ktorého polícia identifikovala ako Jutasa Csanáda Horvátha, dobodal na smrť svojho otca, brata a starých rodičov. Traja ďalší členovia rodiny - matka, sestra a blízky príbuzný, utrpeli vážne zranenia. Dvadsaťtriročný páchateľ sa po čine spolu s niekoľkými ľuďmi zabarikádoval vo svojom dome v obci Kulcs ležiacom 60 kilometrov na juh od Budapešti. Podozrivého o niekoľko hodín neskôr dolapila maďarská protiteroristická jednotka. Našla ho ťažko zraneného neďaleko obce v močaristej oblasti. Zásahu sa zúčastnilo 135 policajtov. Zadržaný mal pri sebe niekoľko sečných zbraní, ktoré zrejme použil pri útoku na príslušníkov svojej rodiny. Masakru podľa viacerých zdrojov predchádzala rodinná hádka. Horváth je momentálne je hospitalizovaný v nemocnici v meste Dunaújváros. Keď sa jeho zdravotný stav zlepší, podrobí sa vypočúvaniu. Policajný hovorca László Garamvölgyi uviedol, že mladík pri úteku z miesta činu stretol človeka, ktorého tiež zranil. „Obete mali na tele niekoľko rán spôsobených sečnými predmetom. Išlo o brutálny útok, to je všetko, čo môžem povedať,” dodal s tým, že vražednou zbraňou bola zrejme mačeta. Obyvatelia dediny Kulcs sú v šoku. „Nikdy by sme si nemysleli, že niečo také sa stane na takom pokojnom mieste. Keby som vyšiel z domu o dve minúty skôr, mohol zmasakrovať aj mňa,” povedal sused útočníka.
Sárvár - Bez okázalého luxusu
5. apríla 2012 - (Trend)
Ako pôsobí najlepší európsky kúpeľný hotel v maďarskom Sárvári? Najprv majestátne svojou veľkosťou i rozľahlosťou a vybavením hotelovej lobby. Štandardné izby sú zariadené elegantne, vidno, že dizajnéri si dali záležať na výbere nábytku aj materiálov. Ale nijaký prepiaty luxus, v ktorom by sa hosť cítil nesvoj. Spoločenské priestory sú už zariadené okázalejšie. V hotelovej reštaurácii sa a la carte servírujú len obedy, večere nie sú výberom z menu, ale formou bufetu, čo je v päťhviezdičkových hoteloch trochu nezvyčajné, ale pri kapacite 273 izieb zrejme najschodnejšie riešenie. To, čím hotel najviac boduje, je relaxačné zázemie. Wellness má rozlohu desaťtisíc štvorcových metrov, hotel má vlastný vrt liečivej vody. Je tu 22 bazénov a víriviek, vnútorných aj vonkajších, s liečivou aj normálnou vodou rôznej teploty a tiež deväť druhov sáun. Toto všetko majú hostia v cene ubytovania. Okrem toho sú v ponuke desiatky platených procedúr, na ktoré má hotel vyčlenených osemdesiat ďalších miestností na troch poschodiach. Čoraz viac sa však zameriavajú na medicínske procedúry ako na wellness a beauty ošetrenia. Ešte v roku 2008 tvorila deväťdesiat percent návštevníkov v Sárvári maďarská klientela, v súčasnosti už len tretinu. Zo zahraničných hostí prevládajú Rakúšania, Česi a Slováci. Počas pracovného týždňa bolo v hoteli plno, svoj čas tu trávili najmä rakúski seniori, ale aj páry v produktívnom veku a rodiny s malými deťmi.
Hasič s veľkými ambíciami
Z vidieckeho zariadenia v maďarskom Sárvári sa stal najlepší kúpeľný hotel v Európe
Keď prišiel Rakúšan Alfred Hackl v roku 2008 šéfovať do maďarského päťhviezdičkového hotela Spirit, okamžite šokoval svojich spolupracovníkov. Aj vtedy, keď im ukázal, ako sa správne zastiela posteľ, servíruje káva či dekantuje víno. Brali ho ako človeka, ktorý roky viedol päťhviezdičkové hotely v Rakúsku a bol viceprezident Európskej asociácie kúpeľov. Také zručnosti od neho veru nečakali. Nevedeli, že ich nový riaditeľ začínal v hotelierstve a gastronómii ako sedemročný, keď v penzióne rodičov servíroval svoj prvý viedenský rezeň. S úsmevom spomína, že už vtedy sa rozhodol pracovať v tomto biznise. Dostal totiž prepitné dva šilingy, čo vtedy, na začiatku sedemdesiatych rokov, stačilo na najväčšiu zmrzlinu, akú v dedine predávali. Po desaťročiach v brandži a rokoch šéfovania však chcel s hotelierstvom skončiť. Z jednoduchého dôvodu - povolanie riaditeľ hotela patrí podľa Svetovej zdravotníckej organizácie k najrizikovejším s najnižšou priemernou dĺžkou života. A rakúsky manažér mal pocit, že už stačilo. Vtedy ho oslovil známy, či pozná nový hotel v maďarskom kúpeľnom mestečku Sárvár, ležiacom neďaleko hraníc s Rakúskom. Vraj hľadajú riaditeľa. Niekoľkokrát odmietol. Ale známy bol neoblomný, tak sa nechal presvedčiť, aby si hotel išiel aspoň pozrieť. Nielenže prijal ponuku viesť ho, ale za dva roky s ním získal ocenenie European Health&Spa Award - Best Destination Spa 2010. V preklade niečo ako najlepší európsky kúpeľný hotel. Toto zariadenie s 273 izbami otvorili jeho majitelia - maďarská právnická rodina, ktorá podniká v kúpeľníctve a médiách - v marci 2008. Skúsenosti v hotelierstve už mali, vlastnia štvorhviezdičkový spa hotel v najznámejších maďarských kúpeľoch Héviz. Aj v Sárvári chceli pôvodne postaviť štvorhviezdičkový hotel. Tých je tam však niekoľko. Preto sa rozhodli zariskovať. Jediný päťhviezdičkový hotel v tejto časti Maďarska leží uprostred polí a jazier, pätnásť minút chôdze od centra Sárváru. Stál 85 miliónov eur. „Majitelia Spiritu si zobrali na časť investície úver, zariskovali, ale bez toho nie je zisk,” konštatuje A. Hackl. On nastúpil do hotela v Sárvári pol roka po jeho otvorení. Sám s úsmevom definuje svoju vtedajšiu pozíciu, že prišiel ako hasič. Hľadali do čela skúseného človeka, ktorý by takú veľkú investíciu urobil zmysluplnou. „Keď som sem prišiel, povedal som majiteľovi, že z toho chcem urobiť najlepší kúpeľný hotel v Európe. Len sa nedôverčivo usmial,” spomína. Riaditeľ Spiritu hovorí, že prechod zo špičkových rakúskych kúpeľných hotelov na maďarský vidiek bol akoby do iného sveta. Maďari sa totiž vedia veľmi krásne zabávať, ale dokážu byť aj rovnako skormútení. Nie je nič horšie v hoteli ako depresívny zamestnanec. Takže úloha číslo jeden bola učiť spolupracovníkov usmievať sa a aby boli príjemní k hosťom. - Dokončenie článku:
http://www.etrend.sk/trend-archiv/rok-2012/cislo-13/hasic-s-velkymi-ambiciami.html
Beseda s Imrichom Fuhlom v Štúrove
4. apríla 2012 - (matica.sk)
Margaréta Vyšná, členka Miestneho odboru MS Štúrovo:
Koncom marca sa uskutočnila v Matičnom dome v Štúrove beseda so slovenským básnikom a novinárom a zároveň takmer naším susedom z Mlynkov spoza Dunaja Imrichom Fuhlom. Mesiac knihy ešte neupadol úplne do zabudnutia, matičnú zasadačku zaplnili Štúrovčania takmer do posledného miesta. Fuhla netreba slovenskej verejnosti zvlášť predstavovať, jeho tvorba v poézii a práca v novinárstve sa dávno zakorenila už aj u nás. Je súčasťou slovenskej literárnej tvorby, viažucej sa na pilíšsky kraj. Aj keď Imro Fuhl zrástol so slovenskými koreňmi v Mlynkoch, jeho poézia je dvojjazyčná. O tom, že žiť, tvoriť a veriť v pravdu v maďarskom prostredí je pre tamojšie slovenské obyvateľstvo ťažké, uviedol Fuhl z mnohých svojich skúseností v detstve a vo svojej rodine. Ale jeho životaschopný duch sa naučil pretĺkať svojským tragikomickým nazeraním na svet - raz je to prostredníctvom hlbokého filozofického myslenia, inokedy si pomôže humorom. Ani ten však nedokáže zabrániť tomu, že tamojší Slováci si uvedomujú, že sú na pokraji svojho zániku. Na záver besedy prebehla vzájomná výmena kníh a autogramiáda.
Portál Matice slovenskej v novom šate
Webová stránka Matice slovenskej (matica.sk), ktorá je jedným z hlavných partnerov Úradu pre Slovákov žijúcich v zahraničí a mediálnym partnerom portálu Slovenské zahraničie, nadobudla tento mesiac novú vizuálnu podobu. - Problematike zahraničných Slovákov sa osobitne venuje Krajanské múzeum Matice slovenskej - ústredné pracovisko pre styk a spoluprácu so slovenským zahraničím...
Užitočné odkazy z portálu folklorfest.sk
Ján Styk uviedol do života webovú stránku folklorfest.sk, aby mohli byť lepšie spropagované a zviditeľnené podujatia v obciach i mestách,“ uvádza hlavný dôvod. Dokladá ho všeobecne rešpektovanou skutočnosťou, že hlavným príjmom v mnohých štátoch sveta je turistický ruch, čo usmerňuje do nevyhnutnej pragmatickej polohy dodatkom: „V tých krajinách, kde ho vedia správne spropagovať. Aj naša krajina má nepreberné množstvo podujatí, ktoré sú lákavé ako pre domácich, tak aj pre zahraničných návštevníkov. Žiaľ sa stáva, že sa turisti dozvedia o takomto podujatí, až keď sa už skončí. Ešte častejšie sa stáva, že miestne podujatia nemajú propagáciu vôbec.
Pochvala pre Slovensko v talianskej tlači
V talianskom denníku Gente d´Italia vyšiel článok o taliansko- slovenskom skipperovi Marcovi Nanninim, ktorý pochvalne hodnotí pomoc materskej krajiny a Úradu pre Slovákov žijúcich v zahraničí pre jachtára a celú akciu vidí nasledovne: „urobila zo svojho krajana akéhosi kultúrneho vyslanca, ktorý posiela objatie svojej vlasti jej deťom v exile...”
Umenie a kultúrne inštitúcie
Implementáciu štátnej kultúrnej politiky Slovenskej republiky, vytváranie podmienok na rozvoj kultúry vo všetkých oblastiach umenia, štátneho jazyka a knižnej kultúry na Slovensku a oficiálnu autorskú prezentáciu umeleckej tvorby doma i v zahraničí zabezpečuje Ministerstvo kultúry SR (MK SR).
EURES - sprievodca pred cestou za prácou
Medzi základne a každodenne užitočné internetové stránky pre tých, ktorí sa chystajú za prácou do Európy, je eures.sk (na webovej stránke Úradu pre Slovákov žijúcich v zahraničí je odkaz na ňu od decembra minulého roka v dolnej časti Návrat domov).
Novou predsedníčkou pilíšskeho združenia je Katarína Kormošová
Združenie a regionálne kultúrne stredisko pilíšskych Slovákov usporiadalo dňa 29. marca v Slovenskom dome v Mlynkoch valné zhromaždenie, kde okrem iného zvolilo za predsedníčku Katarínu Kormošovú zo Santova.
Župné národnostné fórum v Tatabányi
Z iniciatívy predsedníčky Slovenskej samosprávy Komárňansko-Ostrihomskej župy Márie Nagyovej usporiadali koncom marca v sídle župnej samosprávy v Tatabányi informačné fórum pre predstaviteľov národností.
Budapeštianska Centrálna galéria - Zmŕtvychvstanie kníh?
Mŕtva knižnica - desivé slovné spojenie! V Budapešti však slúži práve naopak na oživenie kníh, na ich oprášenie, koniec koncov na ich záchranu. Pred čím? Napríklad pred zabudnutím. Zánikom. Odpísaním, vyhodením do odpadu...
Súbeh CSS na miestne aktivity
Celoštátna slovenská samospráva vypisuje súbeh na podporu miestnych slovenských aktivít a masmédií. Do súbehu sa môžu prihlásiť miestne slovenské samosprávy, miestne slovenské organizácie a inštitúcie s vypracovaným slovenským projektom.
Nové súbehy Správy fondov Sándora Wekerleho
Z poverenia Ministerstva verejnej správy a spravodlivosti Správa fondov Sándora Wekerleho vypisuje súbehy na podporu aktivít národností.